**Előterjesztés a kerettantervek kiadásának és jóváhagyásának rendjéről, valamint egyes oktatási jogszabályok módosításáról szóló 17/2004. (V. 20.) OM rendelet módosításáról**

Kerettanterv a katonai alapismeretek tantárgy oktatásához

A Magyar Honvédség tartalékos rendszerének fejlesztéséhez kapcsolódó egyes ágazati feladatokról szóló 1029/2011. (II. 22.) Korm. határozatban megfogalmazottakkal összhangban a katonai alapismeretek tantárgy oktatása lehetővé teszi, hogy a tanulók megismerjék a hazánkat fenyegető biztonsági kockázatokat, megértsék meg a biztonsági kockázatok függvényében a honvédelem szükségességét, hazánk honvédelmi rendszerének fontosabb elemeit, azok működését, hogy tisztában legyenek az egyes állampolgár honvédelemmel kapcsolatos kötelezettségeivel. A honvédelem rendszerének ismeretében megértik, hogy mit jelent napjainkban az egyén szintjén a hazafiság és a hazaszeretet.

A katonai alapismeretek tantárgy oktatásának kiemelt célja, hogy a 14-18 éves korosztály számára segítsen kézzelfogható tartalommal megtölteni a hazafiság, a hazaszeretet, a honvédelem fogalmakat. Az önkéntes haderőre történő áttéréssel megszűnt az ifjúság intézményesített honvédelmi felkészítése. A Magyar Honvédség tartalékos rendszerének fejlesztéséhez kapcsolódva a tantárgy oktatása lehetővé teszi, hogy a tanulók megismerjék és elsajátítsák hazánk szövetségi és biztonságpolitikájának jellemzőit, a honvédelemmel összefüggő szabályzókat és szabályokat. Alkalmuk lesz ezáltal megismerni a Magyar Honvédség felépítését és feladatrendszerét is és szakszerűen tudják alkalmazni a katonai terminológiát.

A kerettantervi tananyag összhangban van a készülő Nemzeti alaptantervben megfogalmazottakkal s a 2013. január elsejétől hatályos- kétszintű, általános érettségi követelményekkel.

**A nemzeti erőforrás miniszter**

**…/2012. (…) NEFMI**

**r e n d e l e t e**

**a kerettantervek kiadásának és jóváhagyásának rendjéről, valamint egyes oktatási jogszabályok módosításáról szóló 17/2004. (V. 20.) OM rendelet módosításáról**

A közoktatásról szóló 1993. évi LXXIX. törvény 94. § (1) bekezdés *a)* pontjában kapott felhatalmazás alapján az egyes miniszterek, valamint a Miniszterelnökséget vezető államtitkár feladat- és hatásköréről szóló 212/2010. (VII. 1.) Korm. rendelet 41. § i) pontjában meghatározott feladatkörömben eljárva a következőket rendelem el:

**1. §**

A kerettantervek kiadásának és jóváhagyásának rendjéről, valamint egyes oktatási jogszabályok módosításáról szóló 17/2004. (V. 20.) OM rendelet 2. számú melléklete az e rendelet *Melléklete* szerinti kerettantervvel egészül ki.

**2. §**

(1) Ez a rendelet a kihirdetését követő 8. napon lép hatályba.

(2) Ez a rendelet a hatálybalépését követő 15. napon veszti hatályát.

Budapest, 2012.

Dr. Réthelyi Miklós

*Melléklet a …/2012. (…) NEFMI rendelethez*

KERETTANTERV

a Katonai alapismeretek TANTÁRGY OKTATÁSÁHOZ

A 9–12. ÉVFOLYAMON

A katonai alapismeretek közismereti, választható érettségi tantárgy oktatásának kiemelt célja, hogy a 14-18 éves korosztály számára segítsen kézzelfogható tartalommal megtölteni a hazafiság, a hazaszeretet, a honvédelem fogalmakat. Az önkéntes haderőre történő áttéréssel az ifjúság intézményesített honvédelmi felkészítése megszűnt. Összhangban a Magyar Honvédség tartalékos rendszerének fejlesztéséhez kapcsolódó egyes ágazati feladatokról szóló 1029/2011. (II. 22.) Korm. határozatban megfogalmazottakkal a tantárgy oktatása lehetővé teszi, hogy a tanulók megismerjék és elsajátítsák hazánk biztonság- és szövetségi politikájának jellemzőit, a honvédelemmel összefüggő szabályzókat és szabályokat, a Magyar Honvédség felépítését és feladatrendszerét. Ezen ismeretekkel kialakul és folyamatosan erősödik a haza, a honvédelem iránti elkötelezettségük. A tananyag összhangban van a készülő Nemzeti Alaptantervben megfogalmazottakkal, a kormányrendeletben megjelent - 2013. január elsejétől alkalmazandó - kétszintű, általános érettségi követelményekkel.

A katonai alapismeretek tananyag elsajátítása során a diákoknak képesnek kell lenniük a katonai terminológia szakszerű alkalmazására, a különböző források felhasználásával gondolatmenetük írásban és szóban történő összefüggő kifejezésére, kiselőadások színvonalas megtartására, a problémafelvetés, a magyarázat, a következtetés, az érvelés gyakorlati alkalmazására. Ennek érdekében a tananyag az alábbi tanítási stratégiákat alkalmazza:

* a hasonlóságok és különbségek bemutatása, azonosítása és kerestetése;
* a lényeges információk kiemelése és összefoglalása;
* rendszeres ismétlés és megerősítés;
* otthoni feladatadás és gyakorlás;
* vizuális ismeretforrások alkalmazása;
* kooperatív tanulásszervezés;
* a tanulási célok és követelmények előzetes meghatározása;
* a lényegre történő orientáció kérdések segítségével.

A tananyag kidolgozása során fontos szempont volt a diákok kognitív fejlődési törvényszerűségeinek figyelembevétele. A tananyag a tanulók olyan ismereteire is épít, amelyeket szülőktől, családtagoktól, ismerősöktől már megszerezhettek a honvédelem, a hadsereg, a katonák jellemzőiről. A feladatok egy része olyan kutatómunkát tartalmaz, amely hasonló ismeretek megszerzését jelöli meg feladatként.

A hatékony oktatáshoz a tankönyvön kívül rendelkezésre áll a tananyag feldolgozását segítő módszertani ajánlást tartalmazó tanári kézikönyv, továbbá a diákok gyakoroltatását támogató munkafüzet.

Célok és feladatok

A katonai alapismeretek tantárgy célja és feladata, hogy a középiskolás diákok

* ismerjék meg a hazánkat fenyegető biztonságpolitikai kockázatokat,
* értsék meg a biztonságpolitikai kockázatok függvényében a honvédelem szükségességét,
* ismerjék meg Magyarország honvédelmi rendszerének fontosabb elemeit, azok működését,
* legyenek tisztában az egyes állampolgár honvédelemmel kapcsolatos kötelezettségeivel,
* a honvédelem rendszerének ismeretében értsék meg, hogy mit jelent napjainkban az egyén szintjén a hazafiság és a hazaszeretet,
* legyenek tisztában azzal, hogy a honvédelem nem egyenlő a Magyar Honvédséggel, ismerjék meg a Magyar Honvédség helyét és szerepét a honvédelem rendszerében,
* legyenek tisztában Magyarország helyével és szerepével a NATO-ban és Európai Unióban,
* értsék meg, hogy a NATO és az Európai Unió milyen biztonsági garanciákat jelent hazánk - ezen belül minden állampolgár- számára,
* ismerjék meg a Magyar Honvédség feladatrendszerét, felépítését, fontosabb haditechnikai eszközeinek jellemző adatait,
* szerezzenek a valóságnak megfelelő ismereteket, életszerű tapasztalatokat a szerződéses, a hivatásos és az önkéntes tartalékos katonák tevékenységéről, életéről, problémáiról és sikereiről,
* tegyenek szert az általános katonai ismereteken belül olyan gyakorlati ismeretekre, amelyek segítenek fejleszteni az önfegyelmet, a kitartást,
* az általános katonai ismeretek elsajátításával tegyenek szert olyan általános katonai műveltségre, amely segíti őket eligazodni a napi történésekben,
* ismerjék katasztrófahelyzetben és tömeges balesetekben szükséges elsősegélynyújtó feladatokat, valamint a katonák harctéri egészségügyi ellátási rendszerét,
* motiváltak legyenek a katonai pálya választására, az ehhez szükséges ismeretek és képességek elsajátítására,
* rendelkezzenek információval a katonai pályákkal összefüggő továbbtanulás lehetőségeiről.

**9. évfolyam**

**Magyarország biztonság- és szövetségi politikája**

A 9. évfolyam oktatása során elérendő célok

A tanulók:

**1.**

* Ismerjék meg a biztonsági kihívások típusait, a globalizáció fogalmát és hatásait. A biztonságot fenyegető katonai és nem katonai tényezőket, a hazánk és a biztonságot fenyegető katonai és nem katonai kockázatokat. A stratégia fogalmát és szerepét, a Magyarország biztonságát érintő stratégiák rendszerét. A nemzeti katonai stratégia általános jellemzőit, a Magyarország Nemzeti Katonai Stratégiájának fontosabb elemeit;
* tanulják meg a biztonsági kihívások típusait, a globalizáció fogalmát és hatásait, a hazánk biztonságát fenyegető nem katonai és katonai kockázatokat. A stratégia fogalmát és szerepét, a Magyarország Nemzeti Katonai Stratégiájának fontosabb elemeit;
* értsék meg, melyek az alapvető különbségek a biztonságot fenyegető kihívások két nagy csoportja, a természetes és mesterséges eredetű kihívások között;
* tudják megkülönböztetni, hogy mi az alapvető különbség a globális, a kontinentális, a regionális vagy szubregionális, illetve a lokális biztonsági kihívások között;
* legyenek képesek értelmezni a globalizáció hatását a társadalom és az egyének mindennapi életére;
* tudatosuljon bennük, hogy milyen hatással van hazánk biztonságára az, hogy tagjai vagyunk a NATO-nak és az Európai Uniónak;
* legyenek tisztában azzal, hogy Magyarország úgy léphet fel az Európán túli kockázatokkal szemben a leghatékonyabban, ha részt vesz a NATO és az Európai Unió által indított nemzetközi békefenntartó, válságkezelő, stabilizációs és államépítő műveletekben;
* szerezzenek elméleti ismereteket arról, hogy a Magyarország Nemzeti Katonai Stratégiája milyen hatással van hazánk biztonságára.

**2.**

* Ismerjék meg a NATO létrejöttének okait, a kollektív védelem és a kollektív biztonság fogalmát. A NATO bővülő szerepkörét, a NATO bővítésének állomásait, az alapító tagországokat. A NATO működésének alapelveit, a konszenzus fogalmát. A NATO rendelkezésére álló eszközöket és lehetőségeket, a NATO fontosabb szerveit, azok jellemzőit. A NATO változó feladatrendszerét a XX. század második felében, a XXI. század elején az „out-of-area” missziók jellemző vonásait. A NATO reagálását az új típusú kihívásokra, a terrorizmus fogalmát és a terrorfenyegetettség lényegét. A terrorizmus elleni harc nehézségeit és jellemző vonásait, a haderők szerepét a terrorizmus elleni küzdelemben;
* tanulják meg a NATO-tagállamok együttműködésének alapelveit, a konszenzuson alapuló határozathozatal folyamatát, a NATO rendelkezésére álló politikai és katonai eszközöket. Az Észak-atlanti Tanács, a Védelmi Tervező Bizottság, a Nukleáris Tervező Csoport, a Nemzetközi Titkárság, a Katonai Bizottság és a Nemzetközi Katonai Törzs megnevezéseket, valamint a felsorolt szervezetek legfontosabb feladatait. A tömeges megtorlás, a rugalmas reagálás és a válságkezelés koncepciók lényegi elemeit. Az 1990-es évek óta végrehajtott fontosabb „out-of-area” missziókat. A NATO reagálását az elmúlt két évtizedben jelentkező új típusú kihívásokra;
* értsék meg, mit jelent a NATO-ra jellemző, a tagállamok teljes körű szuverenitását figyelembe vevő, kormányközi alapon történő működés és döntéshozatal;
* legyenek képesek különválasztani a NATO szervezetében a politikai és a katonai elemeket a működés során;
* tudatosuljon bennük, hogy miért kulcsfontosságú cél a szervezet tevékenységében az atom- és a tömegpusztító fegyverek elterjedésének megakadályozása, a nemzetközi terrorizmus elleni küzdelem, az éghajlatváltozásból eredő biztonsági problémák kezelése, valamint a cyberbűnözés és hadviselés elleni fellépés;
* tudják megkülönböztetni a konszenzusos döntéshozatal két összetevőjét, valamint a tömeges megtorlás, a rugalmas reagálás és a válságkezelés koncepciók lényegét, értsék meg az egyes koncepciók kialakításának történelmi hátterét.

**3.**

* Ismerjék meg az Európai Unió és az európai integráció fogalmát, az Európai Unió létrejöttének állomásait. Az európai integráció lépcsőfokait, az Európai Unió bővülésének lépéseit napjainkig. Az Európai Unió közös kül- és biztonságpolitikáját, az európai biztonság- és védelempolitika létrejöttének okait. Az európai biztonság- és védelempolitika fejlődését, az Európai Unió konfliktus- és válságkezelésének bonyolult és összetett folyamatát. Az Európai Unió válságkezelésének jellemzőit, a válságkezelő műveletek jellemző vonásait;
* tanulják meg, mit jelentett az Európai Unió mai formájának kialakulásában az Európai Atomenergia Közösség, az Európai Szén- és Acélközösség, az Európai Gazdasági Közösség, az Európai Atomenergia Közösség, valamint a maastrichti szerződés. Az Európai Unió bővülésének állomásait, a 27 tagország fontosabb jellemzőit. Az Európai Unió három pillérének fontosabb jellemzőit. Az 1992-es petersbergi miniszteri értekezleten megfogalmazott feladatokat, azok megvalósításának eredményeit. A válságkezelés folyamatát és az abba tartozó tevékenységek jellemzőit. Az Európai Unió fontosabb válságkezelő misszióinak jellemzőit;
* értsék meg, mit jelent az integráció az Európai Unió kialakulási folyamatában, és miért nevezzük az Európai Uniót a „nemzetállamok Európájának”;
* tudják megkülönböztetni, hogy mi a különbség az integráció lépcsőfokai között:
* tudatosuljon bennük, hogy mi a különbség az Európai Unió és a NATO között. Miért vált szükségessé az EU közös kül- és biztonságpolitikájának kialakítása. Mi az oka annak, hogy az Európai Unió elsősorban kormányközi alapon működik;
* tudjanak különbséget tenni az Európai Unió és a Nyugat-Európai Unió között;
* legyenek képesek megfogalmazni, hogy mi a különbség az Európai Unió és a NATO válságkezelési tevékenysége között.

**4.**

* Ismerjék meg az ENSZ szerepét a nemzetközi biztonságban, létrejöttének történelmi körülményeit és állomásait. A Biztonsági Tanács felépítését, feladatait és működésének fontosabb jellemzőit. A nagyhatalmi egyetértés elvének jelentését, a BT-határozatok kötelező jellegét. Az ENSZ válságkezelésének jellemzőit, a hagyományos vagy első generációs, a második generációs, illetve a harmadik generációs békefenntartás jellemzőit. Az ENSZ békefenntartó misszióit;
* tanulják meg az ENSZ megalakulásának történelmi körülményeit és folyamatát. A Biztonsági Tanács feladatait, összetételét és döntéshozatalának folyamatát. Az ENSZ fontosabb szervezeteinek feladatait. Az ENSZ szerepét a nemzetközi biztonság fenntartásában;
* értsék meg, hogy miért van szükség a Biztonsági Tanács döntéshozatalának jelenlegi szabályaira;
* legyenek képesek különbséget tenni a békefenntartás három generációjának jellemzői között;
* legyenek tisztában azzal, hogy miért van szükség a különböző beavatkozások esetében ENSZ-mandátumra.

**5.**

* Ismerjék meg a Magyar Honvédség felépítését, vezetését, a harci kötelékek megkülönböztetését tevékenységük helye és jellege szerint. A szárazföldi haderőnem és a légierő haderőnem szervezeteit. A harci, a harci támogató, valamint a harci kiszolgáló-támogató szervezetek jellemző vonásait. A fegyvernemek és a szakalakulatok jellemzőit. A raj, a szakasz, a század, a zászlóalj és a dandár felépítését, jellemző vonásait. A lövészkötelékek, a harckocsizó kötelékek, a felderítő, a tüzér, a légvédelmi, a műszaki kötelékek, a vegyivédelmi, az elektronikai hadviselés kötelékek feladatait. Az ellátó és szállító, a javító és az egészségügyi kötelékek feladatait, a Magyar Honvédségbe bevonuló fiatalok felkészítésének folyamatát. A komplex felkészítés I. ciklusának összetevő elemeit, az egyes kiképzési fázisok időtartamát és céljait. A komplex felkészítés II. ciklusát. A katonai képzés fő területeit, az egyes tantárgyak jellemzőit, helyét a katonák felkészítésében;
* tanulják meg, hogyan épül fel a Magyar Honvédség, melyek a Honvéd Vezérkar főnökének legfontosabb feladatai. Melyek a katonai kötelékek jellemző vonásai, a harci, a harci támogató, a harci kiszolgáló-támogató szervezetek jellemzői;
* értsék meg, mi az alapvető különbség a különböző katonai kötelékek között, hogyan épülnek fel a nagyobb katonai kötelékek. Az összfegyvernemi jelleg lényegét, a fegyvernemek és a szakcsapatok helyét és szerepét;
* legyenek tisztában azzal, hogy például miért 8 főből áll egy lövészraj, miért van szükség a századnál és a zászlóaljnál törzsre;
* tudják megkülönböztetni feladataik alapján a harci és a nem harci szervezeteket egymástól. Legyenek tisztában a harci támogatás és a harci-kiszolgáló támogatás fontosságával.

**6.**

* Ismerjék meg a magyar békefenntartás történetét, a missziók alapját képező mandátumok jelentőségét.
* tanulják meg a NATO- és az ENSZ-küldetések történetét és jelentőségét a világ egyes térségeiben a stabilitás megőrzése érdekében. Az ENSZ első, második, és harmadik generációs küldetéseinek jellemző vonásait. A magyar katonák feladatait az egyes küldetések végrehajtása során;
* értsék meg, mi a különbség a NATO, az ENSZ és az Európai Unió küldetései között, miért van szükség arra, hogy a magyar katonák a világ különböző válságövezeteiben részt vegyenek missziókban;
* legyenek tisztában azzal, hogy mit jelent a felhatalmazás (mandátum), miért van szükség az ENSZ esetében a Biztonsági Tanács döntésére;
* tudják megkülönböztetni az ENSZ-missziók esetében az első, a második és a harmadik generációs küldetéseket.
* ismerjék meg a modern hadviselés hatását az egyes haderőnemekre és fegyvernemekre. A modern hadviselés hatását a lövészek, a harckocsizók, a légierő, a haditengerészet tevékenységére, valamint a felderítő és a vezetéstechnikai eszközök alkalmazására. A modern hadviselés hatását a harcászat és a hadászat jellemzőire. Az amerikai gyalogos zászlóalj feladatát és szervezetét. Az amerikai gyalogos zászlóaljtörzs és a törzsszázad feladatát. Az amerikai gyalogos zászlóalj harcoló századainak fontosabb jellemzőit;
* tanulják meg a modern hadviselés kialakulásának fontosabb állomásait és azon fontosabb jellemzőit, amelyek döntő hatást gyakoroltak a hadseregek tevékenységére. Milyen általános jellemzői vannak a modern harcászatnak, a 21. században lezajlott háborúknak. Hogyan épül föl az amerikai szárazföldi zászlóalj;
* értsék meg, milyen hatással van a globalizáció és a technológiai fejlődés a hadseregekre, és tudják megkülönböztetni a 20. és a 21. század háborúit ebből a szempontból;
* legyenek tisztában azzal, hogy a modern eszközök és eljárások milyen magas szintű felkészültséget kívánnak meg a modern kor katonáitól;
* ismerjék fel a lényegi különbségeket a magyar és az amerikai zászlóalj szervezete, támogatási rendszere és feladata között.

**7.**

* Ismerjék meg a különleges egységek létrehozásának körülményeit és céljait. A modern haditechnikai eszközök közül a repülőgépek, a pilóta nélküli repülőgépek, a tüzéreszközök, a páncélosok, a harcjárművek egy-egy meghatározó képviselőjének fontosabb adatait;
* tanulják meg a különleges egységek fontosabb feladatait, az ezekben szolgáló katonák kiképzésének főbb elemeit. A modern haditechnikai eszközök azon jellemző vonásait, amelyek lehetővé teszik a modern kor körülményei között az ellenség legyőzését;
* értsék meg, miért van szükség a különlegesen kiképzett katonákra;
* legyenek tisztában azzal, hogy ezek a katonák csak abban különböznek társaiktól, hogy egy speciális kiképzésen és felkészítésen vettek részt;
* tudatosuljon bennük, hogy milyen a kapcsolat a modern kor technikai és technológiai vívmányai és a haditechnikai eszközök folyamatos fejlődése között.

Belépő tevékenységformák

*Magyarország biztonságpolitikai környezete*

Érvek és ellenérvek gyűjtése csoportmunkában a biztonságpolitikával összefüggő döntésekről: pl. védelmi kiadások, válságkezelésben való részvétel, nemzetbiztonsági stratégia.

Érvelő szónoklat tartása biztonságpolitikai témákkal kapcsolatban.

Közös vitákban való részvétel a biztonságpolitikával összefüggő kérdésekről: pl. mi jelent potenciális veszélyt hazánk biztonságára; milyen előnyei és hátrányai vannak a katonai szövetségekben való részvételének.

A biztonságpolitikával összefüggő fogalmak (pl. biztonsági kihívás, globalizáció, katonai és nem katonai fenyegetések, katonai stratégia, NATO, terrorizmus) rendszerezése, magyarázata és helyes alkalmazása.

Az aktuális nemzetközi helyzet értékelése a biztonságot veszélyeztető és erősítő tényezők szempontjából.

Önálló kérdések megfogalmazása a biztonságpolitikai problémákkal kapcsolatban.

A Magyar Honvédség

A Magyar Honvédség felépítése, a biztonságpolitikai kihívások és a gazdasági lehetőségek közötti összefüggések bemutatása.

A Magyar Honvédség szervezeteinek csoportosítása feladataik szerint.

Magyarázó ábra készítése a Magyar Honvédség szervezeti felépítéséről.

Információkeresés az interneten a Magyar Honvédséggel összefüggő témákról.

Térképek segítségével annak megfigyelése és bemutatása, hogy milyen változások jellemezték a magyar haderő alakulatainak földrajzi elhelyezkedését az elmúlt évtizedekben.

A katonai kötelékek közötti hasonlóságok és különbségek összegyűjtése.

Példák keresése és bemutatása a fegyvernemek közötti sikeres együttműködésekről.

Annak bemutatása, hogy a lövész és a harckocsizó kötelékek feladatai hogyan egészítik ki egymást.

Történelmi példák megismerése és elemzése a lövész és a harckocsizó alakulatot tevékenysége szempontjából.

Történelmi példák gyűjtése a harci támogató egységek jelentőségének bizonyításához.

Egy konkrét támogatási feladat megtervezése (támogató erők nagyságának és típusainak kiválasztása, a támogató feladatainak meghatározása és összehangolás).

A logisztika fogalmának értelmezése a katonák tevékenységében.

Összefoglaló táblázat készítése a szerződéses katonák kiképzéséről (szakaszai, típusai, feladatai).

Információk és képek gyűjtése, rendszerezése a Magyar Honvédség nemzetközi missziókban való részvételéről.

Csoportmunkában történő felkészülés egy olyan vitára, amely a honvédség nemzetközi missziókban való részvételével foglalkozik.

Korunk háborúinak jellemzői

Példák gyűjtése és bemutatása arról, hogy a modern technika és technológia milyen hatást gyakorolt a harcászatra.

A technikai változások, a fegyvernemek szerepe és a hadviselés módja közötti összefüggések megfogalmazása és bemutatása.

A technikai fejlődés értékelése aszerint, hogy melyik fegyvernem területén hozta a legnagyobb és legjelentősebb változásokat.

A „hálózatos hadviselés” jelentőségének csoportmunkában történő megvitatása: az ezzel összefüggő változások fontossági sorrendben történő bemutatása.

A jövő lövészkatonájának (fegyverzet, felszerelés, kiképzés) megtervezése.

Az amerikai és a magyar gyalogsági zászlóalj összehasonlítása.

A század és a zászlóalj tevékenység összehasonlítása konkrét példák alapján.

A leghíresebb különleges egységek összehasonlítása (feladataik, összetételük, fegyverzetük, kiképzésük stb.).

A legkorszerűbb vadászrepülők és harckocsik összehasonlítása technikai adataik alapján. Következtetések levonása ezekből arra, hogy a harcban melyik lenne sikeresebb.

*Magyarország biztonságpolitikai környezete*

| Témakörök | Tartalmak |
| --- | --- |
| Biztonsági kihívások a világban, a globalizáció és annak hatásai | 1. Mik jelenthetnek biztonsági kihívást egy ország számára?2. Melyek a biztonsági kihívások típusai?3. Mit értünk a globalizáció fogalma alatt?4. Milyen hatással van a globalizáció a biztonságra? |
| A hazánkat fenyegető biztonságpolitikai tényezők és kockázatok | 1. Melyek a biztonságot fenyegető katonai és nem katonai tényezők?2. Fenyegetik-e hazánkat a biztonságot fenyegető katonai kockázatok?3. Melyek a hazánk biztonságát fenyegető nem katonai kockázatok? |
| Magyarország Köztársaság Nemzeti Katonai Stratégiája | 1. Mi a stratégia fogalma és mi a szerepe? 2. Milyen elemekből áll Magyarország biztonságát érintő stratégiák rendszere?3. Melyek a katonai stratégia általános jellemzői?4. Mit tartalmaz Magyarország Nemzeti Katonai Stratégiája? |
| A NATO létrejötte, bővítésének állomásai | 1. Mik voltak a NATO létrejöttének okai? 2. Mit jelent a kollektív védelem és a kollektív biztonság fogalma? 3. Hogyan bővült a NATO szerepköre?4. Melyek volt a NATO bővítésének eddigi állomásai? |
| A NATO fontosabb szervei és működésének jellemzői | 1. Hogyan működik a NATO?2. Mit jelent a konszenzus fogalma?3. Milyen eszközök állnak a NATO rendelkezésére?4. Melyek a NATO legfontosabb szervei? |
| A NATO feladatai a 21. század első évtizedében | 1. Hogyan változott a NATO?2. Mik az „out-of-area” missziók? 3. Melyek a NATO előtt álló új típusú kihívások? |
| A terrorizmus elleni küzdelem | 1. Mi a terrorizmus?2. Kit fenyeget a terrorizmus?3. Milyen eszközökkel küzd a világ a terrorizmus ellen?4. Mi a szerepe a katonáknak a terrorizmus elleni küzdelemben? |
| Az Európai Unió létrejötte, bővítésének állomásai | 1. Mi az Európai Unió, és mi az európai integráció?2. Hogyan jött létre az Európai Unió?3. Hogyan fejlődött az európai integráció?4. Hogyan bővült ki az Európai Unió? |
| Az Európai Unió biztonság- és védelem- politikája | 1. Mit jelent az Európai Unió közös kül- és biztonságpolitikája?2. Miért van szüksége az Európai Uniónak biztonság- és védelempolitikára?2. Hogyan jött létre és hogyan fejlődött az európai biztonság- és védelempolitika? |
| Az Európai Unió válságkezelő tevékenysége | 1. Mit jelent a válság és annak kezelése?2. Mi jellemzi az Európai Unió válságkezelését?3. Milyen válságkezelő műveleteket hajtott és hajt végre az Európai Unió? |
| Az ENSZ tevékenysége a válságövezetekben | 1. Miért van kitüntetett szerepe az ENSZ-nek a nemzetközi biztonságban?2. Mi jellemzi az ENSZ válságkezelését?3. Milyen válságkezelő műveleteket hajtott és hajt végre az ENSZ? |

A Magyar Honvédség

| Témakörök | Tartalmak |
| --- | --- |
| A Magyar Honvédség felépítése és vezetése | 1. Mi határozza meg a Magyar Honvédség felépítését? 2. Milyen szervezeti elemekből áll? 3. Milyen alakulatai vannak?4. Alkalmazhatóság szempontjából hogyan oszlanak meg ezek a szervezetek? |
| A katonai kötelékek jellemzői | 1. Mi a katonai kötelék? 2. Milyen szintű kötelékek léteznek? 3. Milyen szintű kötelékek vannak a Magyar Honvédségben? 4. Milyen kötelék a raj, a szakasz, a század, a zászlóalj, a dandár és milyen jellemzőik vannak? |
| A harci erők felosztása és feladatai | 1. Mi a harci erők feladata?2. Milyen kötelékek tartoznak ebbe a kategóriába? 3. Milyen lövész kötelékek léteznek? 4. Milyen feladatokat végezhetnek? 5. Mire alkalmasak a harckocsizó kötelékek? |
| A harci támogató erők felosztása és feladatai | 1. Melyek a harci támogató erők? 2. Mire alkalmasak? 3. Milyen erők tartoznak közéjük? 4. Mi az egyes erők feladata?  |
| A harci kiszolgáló-támogató erők felosztása és feladatai | 1. Mit jelent a harci-kiszolgáló támogatás? 2. Milyen feladatokat foglal magában ez a tevékenység? 3. Kik hajtják végre? 4. Mi a logisztika jelentése, feladata? 5. Milyen feladat az elhelyezés? |
| A szerződéses katonák kiképzése | 1. Milyen területekből áll a szerződéses katonák kiképzése? 2. Mi az egyes területek célja? 3. Milyen fogásokat és eljárásokat kell megtanulni a különböző területeken? |
| A Magyar Honvédség részvétele NATO- missziókban | 1. Milyen NATO-missziókban vesz részt a Magyar Honvédség? 2. Mi ezeknek a misszióknak a lényege? 3. Milyen erővel veszünk bennük részt?  |
| A Magyar Honvédség részvétele az ENSZ békefenntartó misszióiban | 1. A NATO kötelékében végrehajtott békeműveleteken kívül még milyen missziókban veszünk részt? 2. Melyik misszióban milyen szerepet vállalnak a MH erői? 3. A Föld mely pontjain hajtanak végre a MH katonái missziós feladatot? |

Korunk háborúinak jellemzői

| Témakörök | Tartalmak |
| --- | --- |
| A modern háborúk jellemzői | 1. Mit jelent a modern hadviselés? 2. Milyen változások várhatók a jövőben a hadviselés terén?3. Milyen hatással van a harcászatra és az egyes fegyvernemekre a modern technológia? |
| Egy USA szárazföldi zászlóalj felépítése és jellemzői vonásai | 1. Hogyan épül fel egy amerikai zászlóalj? 2. Milyen szervezeti elemei vannak? 3. Milyen feladatokat látnak el az egyes csoportosítások? |
| A különleges egységek jellemzői és feladatai | 1. Mitől különleges egy egység? 2. Melyek a leghíresebb különleges kötelékek? 3. Mikor alakultak ki és mi jellemző rájuk? |
| Modern haditechnikai eszközök | 1. Milyen modern technikai eszközökkel rendelkeznek a fejlett haderők? 2. Mely országokban vannak rendszeresítve? 3. Milyen fő jellemzőik vannak? |

A továbbhaladás feltételei

*Magyarország biztonságpolitikai környezete*

Mutassa be korunk legfontosabb biztonságpolitikai kihívásait!

Nevezze meg, hogy hazánk mely politikai és katonai szövetségek tagja!

Mutassa be a terrorizmus elleni harc nehézségeit!

Mutassa be, miként tud az ENSZ segíteni abban, hogy egy politikai konfliktus két vagy több ország között ne robbantson ki háborút!

A Magyar Honvédség

Nevezze meg a katonai szervezeteket tevékenységük helye és jellege szerint csoportosítva!

Sorolja fel a legfontosabb katonai kötelékeket nagyságuk szerinti emelkedő sorrendben!

Mutassa be, mik a Honvéd Vezérkar főnökének feladatai!

Sorolja fel a lövész és a harckocsizó kötelékek legfontosabb feladatait!

Mutassa be, milyen kötelékek tartoznak a harci támogató erőkhöz!

Mutassa be, melyek a katonai képzés fő területei!

Korunk háborúinak jellemzői

Mutasson be néhány példát a legkorszerűbb technika és technológia katonai célú alkalmazására!

Mutassa be, milyen feladatokra érdemes használni egy lövész szakaszt, egy lövész századot és egy lövész zászlóaljat!

Ismertesse röviden a speciális egységek tevékenységét!

A tanulók értékelése

**1.**

A tárgykör befejezéseként a tanulók által elkészített kiselőadások értékelése.

A tanórák elején a biztonsági kihívások típusaiból, a globalizáció fogalmából és hatásaiból, a biztonságot fenyegető katonai és nem katonai tényezőkből, valamint a hazánkat fenyegető katonai és nem katonai kockázatokból rövid szóbeli feleltetés.

**2.**

A tárgykör befejezéseként a tanulók által elkészített kiselőadások vagy dolgozatok értékelése. A tanórák elején rövid szóbeli feleltetés a NATO szerveinek feladatairól, konszenzusos döntéshozatal előnyeiről és hátrányairól, valamint a tömeges megtorlás, a rugalmas reagálás és a válságkezelési koncepciók lényegi különbségeiről.

**3.**

A tanórák elején rövid szóbeli feleltetés fontosabb fogalmak és összefüggések ismeretéről, az integráció lépcsőfokai közötti különbségekről, az EU közös kül- és biztonságpolitikájának kialakítási folyamatáról, és annak fontosabb feladatairól, a Nyugat-Európai Unió és az Európai Unió közti lényegi különbségekről.

**4.**

Kiselőadások értékelése. A tanórák elején rövid szóbeli feleltetés a Népszövetség és az ENSZ működése közti különbségekről, a jelentősebb ENSZ- missziók helyszíneiről, feladatairól és eredményességéről.

**5.**

A tanulók által elkészített vázlatok értékelése, valamit a tanórák elején a fontosabb fogalmak ismeretéből rövid szóbeli feleltetés, mint a harci és a nem harci szervezetek különbsége, valamint a harci támogatás és a harci-kiszolgáló támogatás jellemző vonásai.

A diákok által elkészített rendszerező táblázatok értékelése. Rövid szóbeli feleltetéssel értékelni az egyes kiképzési ciklusok tartalmát, azok felépítését, az egyes kiképzési ágak ismeretét.

**6.**

A diákok által elkészített gyűjtőmunka, valamint a csoportos vitában felhozott érveik értékelesése. Rövid szóbeli feleltetéssel értékelni az egyes missziók ismeretét, a missziók helyszínét, a magyar katonák által végrehajtott feladatokat, az adott térség biztonsági jellemzőit.

**7.**

Rövid szóbeli feleltetéssel meggyőződni a modern háborúk meghatározó vonásairól, az amerikai és a magyar zászlóalj szervezete közötti lényegi különbségekről.

A tanulók a 9. évfolyam befejezésekor legyenek képesek az alábbi területekről írásban és szóban gondolataikat összefüggően kifejteni. Fogalmak, képek és források felhasználásával összehasonlításokat és elemzéseket készíteni.

* Magyarország biztonságpolitikai környezetének változása a II. világháború óta napjainkig
* Magyarország biztonságpolitikájának főbb elemei, jellemző vonásai
* Hazánk Nemzeti Katonai Stratégiájának fontosabb elemei
* Magyarország biztonsági helyzetének változása a NATO-ba történt belépésünk óta
* Az Európai Uniós tagság hatása Magyarország biztonsági helyzetére
* A NATO létrejöttének történelmi körülményei
* A NATO-doktrínák kidolgozásának történelmi háttere, hatásuk a világpolitikai helyzetre
* A NATO feladatrendszerének változása a kétpólusú világrend megszűnése után
* A NATO válasza a XXI. század biztonságpolitikai kihívásaira
* Az Európai Unió kialakulásának folyamata, az integráció lépcsőfokai
* Az Európai Unió közös kül- és biztonságpolitikájának szükségessége és jellemzői
* Az ENSZ tevékenysége a világ válságövezeteiben 1945 óta
* Az ENSZ első generációs béketámogató műveleteinek kialakulása, jellemzői
* Az ENSZ második generációs béketámogató műveleteinek kialakulása, jellemzői
* Az ENSZ harmadik generációs béketámogató műveleteinek kialakulása, jellemzői
* A Magyar Honvédség béketámogató tevékenységének története
* A Magyar Honvédség aktuális külföldi misszióinak feladatai és jellemzése
* A Magyar Honvédség felépítése, haderőnemeinek jellemzői
* A globalizáció és a modern hadviselés kapcsolata

A fejezet eredményes oktatásához felhasználható anyagok:

A Honvédelmi Minisztérium által biztosított oktatócsomagban található szemléltető anyagok:

* Az ENSZ, a NATO és az Európai Unió szervezetét bemutató szemléltető ábrákra, illetve tablók.
* A Magyar Honvédség szervezeti felépítését bemutató tablókra, az egyes missziókat ábrázoló térképekre és tablók.
* A Magyar Honvédségben folyó alapkiképzést, békefenntartó felkészítést, illetve a nagyobb gyakorlatok részmozzanatait bemutató rövidfilmek.
* A Magyar Honvédség külföldi misszióit bemutató rövidfilmek.
* A modern háborúk (Irak, Afganisztán) jellemzőit bemutató rövidfilmek.
* A modern eszközök működését bemutató rövidfilmek.

Az ismeretek elmélyítése érdekében egy katonai szervezetnél bemutató foglalkozás keretében megtekintik a diákok a katonák kiképzésének alábbi mozzanatait:

* lőkiképzési komplex foglalkozás;
* akadálypálya leküzdése, testnevelési foglalkozás;
* békefenntartói feladatokra történő felkészítés.

A katonai alapismeretek munkafüzet.

**10. évfolyam**

**Térkép- és tereptani alapismeretek**

A 10. évfolyam oktatása során elérendő célok

A tanulók:

**1.**

* Ismerjék meg a terep fogalmát és hatását a katonai műveletekre; a terep elemeit és katonai szempontból lényeges tulajdonságait;
* a főbb tájtípusokat tulajdonságaik és katonai műveletekre gyakorolt hatásuk szerint;
* tanulják meg a terepelemekre jellemző alapvető sajátosságokat és katonai műveleteket befolyásoló tulajdonságaikat;
* a terep alkotóelemeinek különböző megjelenési formáit és az ezekre jellemző sajátosságokat;
* a főbb terep- és tájtípusokat, valamint ezek jellemzőit;
* értsék meg a terep és alkotóelemei szerepét a katonai műveletekben;
* a terep alkotóelemeinek kölcsönhatásait és összefüggéseit az időjárási tényezőkkel;
* mely jellemzők alapján kell osztályozni a terepet;
* a terep felosztásának szerepét és az osztályozás során figyelembe vett jellemzőket.

**2.**

* Ismerjék meg a Földet helyettesítő geometriai modelleket és ezek összefüggéseit;
* a hagyományos térképek készítéséhez alkalmazott vetülettípusokat és ezek felhasználási területeit, különös tekintettel az UTM vetületre;
* a méretarány fogalmát és a térképi méretarányok csoportosítását a felhasználási célokkal összefüggésben;
* a katonai célú térképezés során alkalmazott vetülettípusokat és ezek jellemzőit; a földrajzi fokhálózat felépítését és alkalmazását;
* a földrajzi koordinátarendszer elemeit;
* a vetületi síkkoordináták összetevőit és az általuk történő helymeghatározás alapelveit;
* a koordinátaértékek meghatározásánál alkalmazott mértékegységeket;
* a földraji helymeghatározás során alkalmazott katonai azonosító rendszereket (MGRS, GEOREF).
* tanulják meg földrajzi helymeghatározáshoz szükséges geometriai alapokat, a helymeghatározás során alkalmazott fontosabb koordináta- és azonosító rendszerek felépítését és használatát a földfelszín pontjainak helymeghatározására;
* a pontok koordinátáinak, illetve azonosítóinak meghatározási módjait és az ezek során alkalmazandó szabályszerűségeket.
* értsék meg, miért szükséges térképi vetületeket alkalmazni a térképek előállításához;
* miért nem lehet a Föld felszínét síkban torzulásmentesen ábrázolni; hogyan adható meg egy tetszőleges pont helyzete a Föld felszínén;
* miben térnek el egymástól a helymeghatározásra, illetve azonosításra alkalmazott koordinátarendszerek és ennek megfelelően milyen alkalmazási területeken találkozhatunk velük;
* miben térnek el a koordináta- és azonosító rendszerek egymástól.

**3.**

* Ismerjék meg a térképi jelkulcs fogalmát, felépítését és tartalmát, valamint a térképeken alkalmazott kartográfiai jelek rendszerét;
* a térképi jelek csoportjait és összefüggéseiket a térkép típusával és méretarányával;
* a domborzat szintvonalas ábrázolásának alapelveit, a szintvonalak alapján történő magasságmeghatározást;
* a szintvonalak típusait és alkalmazásuknak szabályait;
* milyen egyéb információk szerezhetők a szintvonalak alapján a terepről (terepidomok és lejtők meredekségének meghatározása);
* az abszolút és relatív magasságok fogalmát, valamint a különféle viszonyítási rendszereket, magassági alapfelületeket.
* tanulják meg, milyen összetevői vannak a térképi jeleknek, és mely különféle megjelenési formák mely része határozza meg az ábrázolt tereptárgy valós földrajzi helyzetét;
* a terepi pontok abszolút magasságának és egymás közötti relatív meghatározási módját szintvonalak alapján.
* értsék meg a térképi ábrázolás során alkalmazott kartográfiai elvonatkoztatásokat, a topográfiai térképeken alkalmazott ábrázolásmód sajátos megoldásait;
* a térképi jelek és terepi megfelelői közötti összefüggéseket;
* a méreten felüli ábrázolás sajátosságait és a méretarány és térképi jelek egyéb összefüggéseit;
* a domborzat szintvonalas ábrázolásának alapjait és a tereppontok magasságának meghatározását a szintvonalak alapján.

**4.**

* Ismerjék meg a nagy területekre kiterjedő térképzés során szükségszerűen alkalmazott térképszelvényezés alapelveit, a nemzetközi szelvényezési rendszer (IMW) felépítését, a szelvények jelöléseit és összefüggésüket a térképi méretaránnyal; egyéb hazai és külföldi szelvényezési rendszereket.
* tanulják meg a szelvények meghatározására alkalmazott szelvényszámozás összefüggését a térképi méretaránnyal; a csatlakozó szelvények meghatározásának lényegét; a szelvényhatárok összefüggését a földrajzi koordinátákkal.
* értsék meg a szelvénybeosztási rendszerek alkalmazásának szükségességét és összefüggésüket a térképi megjelenítés méretarányával.

**5.**

* Ismerjék meg a terepi tájékozódás alapfogalmait és jellemzőit álló helyzetben, illetve mozgás közben;
* a tájékozódás során alkalmazott eszközöket; a terep általános tanulmányozására felhasználható szabványos topográfiai és tematikus térképeket és az általuk jellemzően megszerezhető sajátos terepi tulajdonságokat, elemzési célokat, illetve lehetőségeket;
* a légi és műholdfelvételek szerepét a tájékozódásban, illetve ezek sajátosságait a hagyományos topográfiai térképekhez képest;
* a világtájak és az iránymeghatározások különböző módjait;
* a terepi tájékozódás fő műveletit; a terepi álláspont helyének meghatározását; a környező terep és a terep azonosításának módját; a tereptárgyak azonosításának lépéseit térkép segítségével;
* tereppontok azonosítási műveleteit térkép segítségével.
* tanulják meg a terepi tájékozódás alapvető fogásait; a tájékozódás során alkalmazott eszközök használatát;
* a tájékozódás során alkalmazható segéd-, illetve szükségeszközök felhasználhatóságát; a vonásképlet alkalmazását;
* az azimut fogalmát;
* az irány- és távolságmérés alapvető fogásait különböző eszközökkel és módszerekkel;
* a terepi tájékozódás során végrehajtott leglényegesebb műveleteket, illetve ezen műveletek lépéseit; a terepi álláspont meghatározásának módjait és az egyes módszerek során alkalmazott lépéseket.
* értsék meg a tájékozódás szükségszerűségét a katonai műveletekben;
* a tájékozódás során alkalmazott eszközöket, azok részeit és funkcióit, valamint ezen eszközök felhasználhatóságát az idő és a környezet lehetőségei függvényében;
* a fő- és mellékvilágtájak szerepét és meghatározásának módjait; az északi irányok fogalmait és a közöttük mért eltérések okait;
* a terepi tájékozódás során végrehajtott műveletek egymásra épülését és az egyes lépések lényegét;
* a terepi pontok meghatározását és azonosítását térkép segítségével; a globális helymeghatározás alapelveit;
* a műholdas helymeghatározó rendszerek felépítését, elemeinek funkcióit és ezek kapcsolatát.

**6.**

* Ismerjék meg a globális helymeghatározás fogalmát, kialakulásának történetét;
* az egykori eszközök és módszerek lehetőségeit és korlátait;
* mely okok vezettek a műholdak alkalmazásához a földrajzi helymeghatározásokban és milyen lehetőségeket biztosít ez a technológia a navigációban;
* egy konkrét műholdas navigációs rendszer ismertetésén keresztül (NAVSTAR GPS) annak három szegmensét;
* a GPS szegmenseinek főbb jellemzőit;
* a GPS alapú földrajzi helymeghatározás elvét; az idő szerepét a földrajzi helymeghatározásokban;
* egyéb műholdas helymeghatározó rendszereket (GLONASS, Galileo).
* tanulják meg a műholdas helymeghatározás alkalmazhatóságának feltételeit, eszközeit, és felhasználási lehetőségeit.
* értsék meg a globális helymeghatározás alapelveit;
* a földrajzi hosszúság és szélesség szerepét a helymeghatározásokban;
* az idő és földrajzi hosszúság összefüggését;
* egy konkrét példán keresztül (NAVSTAR GPS) a műholdas helymeghatározó rendszerek felépítését, elemeinek funkcióit és ezek kapcsolatát;
* a műholdas helymeghatározás lehetőségeit és korlátait, valamint előnyeit, hátrányait a hagyományos helymeghatározási és navigációs eszközök és módszerekhez képest.

Belépő tevékenységformák

Tereptani alapismeretek

Példák említése arra, amikor egy csata vagy egy hadjárat sorsát a terep adottságai jelentősen befolyásolták, és amelyek fontosak voltak a harc kimenetele szempontjából.

A terep domborzati elemeinek értékelése a katonák terepi tevékenységének, kiemelten a menetek és a manőverek, valamint a megfigyelés és a rejtőzés szempontjából. A földfelszín folyó- és állóvizei jellemzőinek vizsgálata a szárazföldi erők terepi mozgására való tekintettel.

A növényzet jellemzőinek elemzése abból a szempontból, hogy hogyan jelenthet rejtőzési lehetőséget a katonák elhelyezési körleteinek kialakításakor, hogyan akadályozhatja a mozgást, hogyan nehezíti meg a tájékozódást.

Példákon keresztül annak bemutatása, hogy a talaj milyen módon befolyásolja a szárazföldi csapatok úton kívüli mozgását, manővereit, a tűzeszközök hatásfokát, valamint a műszaki munkálatokat.

Annak elemzése és konkrét példán keresztül történő bemutatása, hogy a szárazföldi, vízi és légi közlekedés létesítményei, egy adott térség közlekedési hálózatának fejlettsége milyen módon befolyásolja a csapatok mozgását.

Csoportmunkában egy-egy terepelem részletes elemzése a járhatóság, a megfigyelés és a rejtőzés szempontjából.

Egyénileg összefoglaló táblázat elkészítése a különböző tájtípusok kedvezőtlen és kedvező hatásairól a katonai műveletek szempontjából.

Térképismeret

Annak indoklása, hogy miért kell helyettesítő alakokat alkalmazni a Föld modellezésénél.

Csoportmunkában a kontinensek határvonalainak felrajzolása egy narancs felületére, majd a narancs héját eltávolítva egy sík lapon összeilleszteni a Föld felszínét, így bemutatni a Föld helyettesítő felületének lényegét.

A kezdő meridián jelentőségének megfogalmazása, a dátumvonal jelentése és jelentősége a rajta történő áthaladáskor.

A térképészetben alkalmazott három vetülettípus a síkvetületek, a kúpvetületek és a hengervetületek összehasonlítása.

A méretarány értelmezése, a különböző méretarányú térképek összehasonlítása a felhasználás célja szerint.

Annak indoklása, hogy az UTM vetület esetében a henger palástjára egyszerre miért csak egy 6° szélességű sáv képezhető le a két szélső meridián (m1, m2) között.

Egy adott pont UTM koordinátájának [34T 456789mE 5678901mN] a jelentése, az alkalmazott jelölések és a felírt számok sorrendiségének magyarázata.

Annak indoklása, hogy miért kell feltüntetni egy földrajzi koordinátánál, hogy melyik féltekére vonatkozik.

Annak indoklása, hogy miért nem lehet öt számjegy egy MGRS azonosító harmadik adatpárjában.

Annak bemutatása, hogy honnan kezdődik a GEOREF szegmenseket kialakító oszlopok és sorok betűjelölése, valamint alapesetben hány karaktert tartalmaz egy GEOREF azonosító.

A pontszerű jelek koordináta-levételi pontjának meghatározási módjai.

A tengerszint feletti magasság értelmezése és kapcsolata a Balti alapszinttel.

A fő-, a mellék- és a kiegészítő szintvonalak bemutatása.

Annak indoklása, hogy miért nem egyezik meg a nagy méretarányú (M≥1:10 000) térképek szelvényezése a kisebb méretarányúakéval.

Tájékozódás a terepen

A mágneses északi irány meghatározására alkalmas eszköz, saját eszköz készítése.

A tájolók és az egyszerű iránytűk közötti különbségek felsorolása.

Az álló helyzetből és a mozgás közben végzett tájékozódás összehasonlítása.

A földrajzi, a mágneses és a hálózati északi irányok értelmezése és a köztük lévő összefüggések magyarázata.

A térképtájolási módszerek összehasonlítása egymással.

Csoportmunkában összehasonlítani az álláspont meghatározás öt módszerét, felsorolni előnyüket és hátrányukat.

Különböző szempontok alapján csoportosítani a Föld körül keringő műholdakat, és összefüggést keresni a műholdak funkciója és a Földtől mért keringési távolságuk között.

Annak indoklása, hogy miért kell négy műhold jelének vétele a háromdimenziós helymeghatározáshoz.

Azon tényezők felsorolása és rendszerezése, amelyek zavarhatják, vagy akadályozhatják a GPS jelek vételét, illetve magát a helymeghatározást.

A GPS alapú helymeghatározási és navigációs feladatok közötti különbségek bemutatása.

Tereptani alapismeretek

| Témakörök | Tartalmak |
| --- | --- |
| A terep alkotóelemei | 1. Miért fontos a terep sajátosságainak ismerete a katonák számára?2. Milyen meghatározó elemekre bontható a terep?3. Mely sajátosságai lényegesek katonai szempontból az egyes terepelemeknek? |
| Terep- és tájtípusok | 1. Mely jellemzők alapján osztályozhatjuk a terepet?2. Milyen jellemző tájtípusokkal találkozhatunk a terepen, és ezek hogyan hatnak a katonai tevékenységekre?3. Milyen kapcsolatban állnak egymással a hegységek és a növényzet? |

Térképismeret

| Témakörök | Tartalmak |
| --- | --- |
| Vetületi alapismeretek | 1 Milyen helyettesítő geometriai formákkal modellezhető a Föld?2. Mi a vetületek szerepe a térképészetben, és milyen típusai vannak?3. Milyen térképi vetületeket alkalmaznak a katonai célú térképekhez?4. Milyen vonalakból áll a földrajzi fokhálózat? |
| Az UTM vetület koordinátarendszere | 1. Hogyan határozhatjuk meg pozíciónkat az UTM hengervetület egy 6 fokos sávján?2. Miből tevődnek össze a pontok UTM koordinátái?3. Milyen szabályokra kell ügyelnünk a koordináták leírásakor? |
| A földrajzi koordinátarendszer | 1. Milyen módszerrel határozható meg egy pont helyzete a gömb felületén?2. Hogyan jelennek meg a földrajzi fokhálózat vonalai a topográfiai térképeken?3. Hányféleképpen és hogyan írható le szabályosan egy pont földrajzi koordinátája? |
| Az MGRS azonosító rendszer | 1. Milyen sík koordinátarendszerre épülő pozíció- megjelölést alkalmaznak a katonai gyakorlatban?2. Miben tér el a katonai keresőhálózat alkalmazása az UTM koordinátarendszertől?3. Miként függ a keresőhálózati értékek számjegyeinek hossza a pozíció meghatározásának pontosságától? |
| A GEOREF azonosító rendszer | 1. Milyen földrajzi fokhálózatra épülő pozíció- megjelölést alkalmaznak a katonai gyakorlatban?2. Miben tér el a földrajzi vonatkozási rendszer alkalmazása a földrajzi koordinátarendszertől?3. Hogyan adható meg egy pont helyzete GEOREF azonosító alkalmazásával? |
| Egyezményes jelek, jelkulcsok | 1. Mi az egyezményes jelek szerepe a térképészetben?2. Hogyan függnek össze az ábrázolt tereptárgyak az őket szimbolizáló térképjelekkel?3. Mi a jelkulcs tartalma? |
| A domborzat ábrázolása a topográfiai térképeken | 1. Hogyan jelenítik meg a topográfiai térképek a domborzatot?2. Milyen pontokat kötnek össze a szintvonalak?3. Mi az abszolút és a relatív magasság?4. Milyen típusai vannak a szintvonalaknak, és hol alkalmazzuk őket? |
| A topográfiai térképek szelvényezése | 1. Hogyan jeleníthetők meg nagy kiterjedésű területek a korlátozott méretű topográfiai térképek szelvényezési rendszerével?2. Miként függnek össze a térképi méretarányok a térképek szelvényméreteivel?3. Mi a szelvényszám, és hogyan határozható meg általa a térképen ábrázolt terület földrajzi helye? |

Tájékozódás a terepen

| Témakörök | Tartalmak |
| --- | --- |
| A terepi tájékozódás alapjai | 1. Mit jelent a tájékozódás a katonai műveletek szempontjából?2. Hogyan tájékozódunk álló helyzetből és mozgás közben?3. Milyen eszközök segíthetik elő a tájékozódást?4. Mely természeti jelenségek alkalmazhatók világtájak meghatározására?5. Mi a szerepük a térképeknek, légi felvételeknek a tájékozódásban? |
| Tájékozódás a terepen térképpel | 1. Melyek a terepi tájékozódás lényeges műveletei?2. Milyen módszerekkel történhet az álláspont meghatározása?3. Mely eszközök szükségesek az álláspont meghatározásához? |
| A globális helymeghatározás elve | 1. Hogyan fejlődött ki a tájékozódás képessége a nyílt vízi hajózásban?2. Milyen lehetőségeket biztosít a globális műholdas helymeghatározás a navigációban?3. Mely szegmensekből épül fel a GPS, és mit kell ezekről tudni?4. Mi a GPS alapú helymeghatározás elve? |

A továbbhaladás feltételei

Tereptani alapismeretek

Sorolja fel, mely elemekre bontható a terep!

Ismertesse az egyes terepelemek meghatározó tulajdonságjegyeit!

Milyen tényezőktől függ a vizek akadályjellege?

Sorolja fel a domborzati elemek három fő csoportját!

Sorolja fel a terep hét meghatározó terepelemét!

Ismertesse, hogy lakosságuk száma és kiépítettségük szerint milyen településeket különböztetünk meg!

Mutassa be az árkolt vidék és a dombvidék közös, illetve eltérő jellemzőit!

Milyen szintkülönbség jellemző a középhegységre?

Térképismeret

Határozza meg egy tetszőleges elem UTM koordinátáit 1:50 000 méretarányú topográfiai térképen!

Hogyan nevezzük a 0° értékű szélességi és hosszúsági kört?

Sorolja fel a közepes méretarányú térképeket!

Ismertesse, hogy mit jelent egy adott pont UTM koordinátájában a 34T adat!

Ismertesse, hogy mit jelent egy meghatározott pont földrajzi koordinátájában az E jelölés!

Fogalmazza meg az MGRS azonosító rendszer lényegét!

Indokolja meg, hogy miért nem lehet öt számjegy egy MGRS azonosító harmadik adatpárjában!

Ismertesse, hogy alapesetben hány karaktert tartalmaz egy GEOREF azonosító!

Mutassa be egy példán, hogy mi a méreten felüli ábrázolás, és hogyan érinti az egymás mellett futó vonalas jeleket!

Igaz-e az az állítás, hogy a szintvonalak egymást nem keresztezhetik? Indokolja válaszát!

Írja le, hogy Magyarország területe milyen jelölésű egymilliós szelvényekre esik!

Számítsa ki, hogy hány darab 1:25 000 méretarányú térképlap esik egy egymilliós szelvényre!

Tájékozódás a terepen

Tűzzön ki egy megadott azimutértéket 39/49 M tájolóval!

Határozza meg a földrajzi északi irányt a Nap állásából!

Hogyan tudja meghatározni egy tereptárgy távolságát a 7 × 40-es EDF távcsővel?

Határozza meg a vonásképlettel egy tereptárgy látható méretét vonásban!

Tájolja a térképet a földrajzi észak irányára a 39/49 M tájolóval!

Azonosítsa egy tereptárgy helyét a térképen vonalzóval!

Sorolja fel az álláspont hátrametszéssel történő meghatározásának lépéseit!

Jellemezze a NAVSTAR GPS rendszert!

Sorolja fel a GPS vezérlő szegmensének feladatait!

Soroljon fel a GPS gyakorlati alkalmazási lehetőségei közül négyet!

A tanulók értékelése

A tanórák elején a fontosabb fogalmak ismeretéből rövid szóbeli feleltetés, a térképismeretnél minden tanóra elején egy-egy adott pont koordinátáinak meghatározásából rövid dolgozat íratása. A katonai alapismeretek munkafüzet feladatlapjai kitöltésének értékelése.

A tárgykörök befejezésekor az alább felsorolt témakörökből komplex írásbeli dolgozatok íratása.

A tanulók a 10. évfolyam befejezésekor legyenek képesek:

* Egy adott pont UTM koordinátájának meghatározására.
* Egy adott pont földrajzi koordinátájának meghatározására.
* Egy adott pont MGRS azonosítójának meghatározására.
* Egy adott pont GEOREF azonosítójának meghatározására.
* Az IMW szelvényezési rendszer jellemzésére.
* A földrajzi, a mágneses és a hálózati északi irányok összefüggéseinek bemutatására.
* A terepen történő tájékozódás alapvető fogásainak végrehajtására.

A fejezet eredményes oktatásához felhasználható anyagok:

A Honvédelmi Minisztérium által biztosított oktatócsomagban található tájoló, távcső. A katonai alapismeretek munkafüzetben lévő gyakorló térképszelvények és feladatok, amelyben a térképszelvények felhasználása a Honvédelmi Minisztérium Térképészeti Közhasznú Nonprofit Kft. engedélyével történt.

**11. évfolyam**

**Általános katonai ismeretek**

A 11. évfolyam oktatása során elérendő célok

A tanulók

**1.**

* Ismerjék meg a harc fogalmát, kategóriáit, a támadás és a védelem alapjait, a katonák tevékenységét a harcmezőn;
* tanulják meg értelmezni a harc fogalmát és annak főbb törvényszerűségeit; a harc alapvető tartalmát és alkotórészeit, a csapást és manővert; az összfegyvernemi harc alapelveit és fajtáit, a harci lehetőségeket; a védelem, a támadás és a roham lényegét; a terepen történő mozgás módjait és azok alkalmazási lehetőségeit; a katonák fontosabb kötelmeit a harcban;
* értsék meg a harc, az összfegyvernemi harc lényegét és alapvető törvényszerűségeit; a védelem és a támadás jellemzőit, a roham jelentőségét a harcban; a katonák fontosabb kötelmeit és azok jelentőségét;
* legyenek tisztában azzal, hogy mit jelent a csapás, a tűz és a manőver;
* tudatosuljon bennük, hogy egy katonai szervezet harci lehetőségeit milyen tényezők befolyásolják;
* tudják megkülönböztetni, hogy mikor melyik mozgásmódot kell alkalmazni a terepen.

**2.**

* Ismerjék meg a békefenntartó erők napjainkban betöltött szerepét és szükségességét, a nem háborús műveletek szervezeti keretét, jogi hátterét, a legfontosabb békefenntartó műveleteket. Ismerjék meg továbbá a nem háborús műveletek jellemzőit és az elvégzendő tevékenységeket, az egyes tevékenységekben részt vevők körét, a békefenntartás eljárásmódjait és fogásait, a lehetséges feladatok végrehajtásának módját, az igazoltatás, a konvojkísérés, a kutatás során végzendő tevékenységeket. Az ellenőrző áteresztő pont felépítését, alkalmazásának célját, a személyek és gépjárművek ellenőrzésének metódusát;
* tanulják meg azt, hogy milyen helyzetekben és milyen feltételekkel lehet katonai erőket alkalmazni békében. Tanulják meg a megelőző diplomácia, béketeremtés, békefenntartás, békekikényszerítés, békeépítés, humanitárius segélynyújtás alapvető célját és rendeltetését, a nem háborús műveletek fajtáit, céljait. A kitelepítő műveletek, a humanitárius műveletek, a fegyverzetellenőrzés hátterét, valamint a kábítószer-ellenes műveletek, terrorizmus elleni műveletek, erődemonstráció, kutató, mentőműveletek céljait, feladatait;
* értsék meg a járőrtevékenység lényegét, a személykísérés módszerét, a békeműveletek végrehajtását igénylő kritikus helyzeteket, a béketámogató műveletek lehetséges céljait;
* tudatosuljon bennük, hogy miért van szükség a világ válsággócaiban katonai erő alkalmazására;
* legyenek tisztában azzal, hogy mi a különbség a katonák felszerelése és tevékenysége között béketámogató műveletek és harctevékenység során;
* tudják megkülönböztetni a béketámogató műveletek egyes kategóriáinak feladatait, célját, rendeltetését, a nem háborús műveletek fajtáit, azok alkalmazási céljait, a békefenntartás eljárásait és fogásait, az egyes eljárásmódok végrehajtásának rendjét, az igazoltatás, a konvojkísérés, a kutatás tevékenységek célját, lényegét, módszereit.

**3.**

* Ismerjék meg a gyalogsági fegyverek lőszereinek felosztását, az éleslőszerek lövedékeinek csoportjait, a normál lövedékek és a különleges lövedékek közötti különbséget, valamint a kisegítő lőszerek rendeltetését, a gyalogsági lőszerek osztályozásának rendező elvét;
* tanulják meg a normál lövedékek és a különleges lövedékek közötti alapvető különbséget, a fényjelző, gyújtó-, páncéltörő, és páncéltörő-gyújtó lövedék rendeltetését, főbb jellemzőit, az oktató- és a vaklőszer rendeltetését, jellemzőit és alkalmazási célját, a 7,62 mm-es 1943 M éleslőszer felépítését és részeit. Tanulják meg a lövés jelenségét és a lövés időszakait, a kilőtt lövedékre ható erők hatását a lövedék mozgására, a röppálya fogalmát és jellemzőit, a lövés folyamatát és időszakait;
* értsék meg a lövés jelenségét, a kilőtt lövedékre ható erők hatását a lövedék mozgására a levegőben;
* tudják megkülönböztetni a lövészlőszerek fajtáit alkalmazásuk célja és lehetőségei szerint;
* ismerjék fel a normál és a különleges lövedékek közötti alapvető különbségeket, a fényjelző, gyújtó-, páncéltörő, és a páncéltörő-gyújtó lövedék rendeltetését, működésének elvét, főbb jellemzőit;
* legyenek tisztában a 7,62 mm-es 1943 M éleslőszer felépítésével és részeivel, az egyes részeknek a lövés folyamatában betöltött szerepével és azzal, hogy miért van szükség oktató- és vaklőszerre. A lövés folyamatával, a lövés különböző időszakaiban bekövetkező változások jelentőségével. A kilőtt lövedékre ható erők hatásával és azok befolyásával a lövedék mozgására. A ballisztikai röppálya kialakulásának okaival, a röppálya elemeivel és jellemzőivel.

**4.**

* Ismerjék meg a sikeres túléléshez szükséges képességeket, a túlélőt érő hatásokat és a túlélést befolyásoló körülményeket;
* tanulják meg a túlélés fogalmát, a túlélési stratégia pontjait;
* értsék meg az alapvető különbségeket a civil és a katonai túlélési helyzetek és eljárások között, a túlélésre történő felkészülés fontosságát;
* legyenek tisztában azzal, hogy milyen alapvető felszerelések szükségesek a túléléshez.

**5.**

* Ismerjék meg a nukleáris fegyverek kifejlesztéséhez vezető tényezőket, a legfontosabb magfizikai reakciókat, a láncreakció jelenségét, a nukleáris fegyvert birtokló országok körét, a nukleáris robbanás hatását és pusztító tényezőit, a biológiai fegyverek lehetséges tölteteit, az ABV veszélyforrásokat, a vegyi fegyverek alkalmazását a történelem során, a mérgező harcanyagok csoportjait, az ABV-veszély jelzését és a veszély észlelését követő első óvintézkedéseket. A csapatok védelmét és az egyéni védőeszközök használatának rendjét;
* tanulják meg a legfontosabb magfizikai reakciók, a láncreakció jelenségét, a nukleáris robbanás hatását és pusztító tényezőit, a biológiai fegyverek lehetséges tölteteit, a mérgező harcanyagok élettani csoportjait, az egyes mérgező harcanyagok hatását, a jellemző tüneteket és a védekezés lehetőségeit, az ABV-veszély jelzését és a veszély észlelését követő első óvintézkedéseket;
* értsék meg, milyen politikai megfontolások vezettek a nukleáris fegyverek kifejlesztéséhez. A legfontosabb magfizikai reakciók, a láncreakció, a maghasadás és a magegyesülés jelenségét;
* legyenek tisztában a nukleáris robbanás hatásával és pusztító tényezőivel, a vegyi fegyverek I. világháborúban történő alkalmazásához vezető okaival, a biológiai fegyverek veszélyével, valamint az ABV terrorizmus jelenségével
* tudják megkülönböztetni a mérgező harcanyagok csoportjait, az egyes mérgező harcanyagok hatását, a jellemző tüneteket és a védekezés alapelveit;
* legyenek képesek felismerni a mérgezés súlyosságát meghatározó tényezőket, az ABV-veszély jelzését.

**6.**

* Ismerjék meg a gépkarabély, a 96M P9RC pisztoly, a 96M NF támadó kézigránát, a 93M NF védő kézigránát, a T–72-es harckocsi, a BTR–80A gyalogsági harcjármű rendeltetését, fő részeit, fontosabb technikai adatait, működését. A JAS–39 Gripen típusú repülőgép és a MI–24D harci helikopter fontosabb technikai adatait;
* tanulják meg a gépkarabély, valamint a 96M P9RC pisztoly fő részeit, fontosabb technikai adatait, a tüzelési fogásait és működését. A 96M NF támadó és a 93M NF védő kézigránát rendeltetését, felépítését, működését, fontosabb technikai adatait. A T–72-es harckocsi és a BTR–80A gyalogsági harcjármű rendeltetését, jellemzőit, fegyverzetét, fő részeit és fontosabb technikai adatait. A JAS–39 Gripen típusú repülőgép és a MI–24D harci helikopter harcászat-technikai adatait;
* értsék meg a gépkarabély működését egyes és sorozatlövés leadásakor, a 96M P9RC pisztoly működését, az említett fegyverek alapvető rendeltetését, valamint azt, hogy kik használják és milyen célok ellen alkalmazhatók hatásosan;
* legyenek tisztában a 96M NF támadó és a 93M NF védő kézigránát alkalmazási céljával, működésével az egyes részek működésére kiterjedően, valamint a nevezett kézigránát típusok alkalmazási helyzeteivel;
* tudjanak különbséget tenni a T–72-es harckocsi és a BTR–80A gyalogsági harcjármű rendeltetése, fegyverzete, fő részeinek funkciói között. Értsék meg továbbá a JAS–39 Gripen típusú repülőgép és a MI–24D harci helikopter feladatát, fegyverzetének alkalmazási célját.

**7.**

* Ismerjék meg a magyar katonai egyenruhák fejlődését. Az alakiság lényegét, az alakzat, az oszlop, a vonal, a sor fogalmát, a térköz és a távköz meghatározását, a tiszteletadás szerepét az alaki tevékenységben, a tiszteletadás módozatait, a jelentés, jelentkezés legfontosabb szabályait. A „Vigyázz!” állás jelentőségét. Az állóhelyi alaki fogásokat;
* tanulják meg az egyenruha kialakulásához vezető okokat, főbb fejlődési szakaszait napjainkig, a különböző korok egyenruháit meghatározó tényezőket, díszegyenruha és a „harci” egyenruha közötti különbséget. Az alaki tevékenységnek a hadseregekben betöltött szerepét Az alakiság lényegét, az alakzat, az oszlop, a vonal, a sor fogalmát, a térköz és a távköz paramétereit;
* gyakorolják be az állóhelyi alaki fogásokat, a „Vigyázz” állást, tiszteletadás módozatait, a jelentés, jelentkezés rendjét;
* értsék meg mit jelent a katonák számára az egyenruha, hogyan fejlődött a katonai uniformis Magyarországon, hogyan vált szét egymástól a díszegyenruha és a „harci” egyenruha;
* tudatosuljon bennük az alaki tevékenység szerepe és jelentősége a katonák kiképzésében és életében;
* legyenek tisztában az alaki tevékenységnek a hadseregekben betöltött szerepével, a katonai alakzatok jelentőségével a harcban.

Belépő tevékenységformák

Az általános harcászat alapfogalmai

Példák segítségével nyomon követni a harc helyének és szerepének változását a történelem során.

Csoportmunkában a lezajlott háborúk tapasztalatai alapján megfogalmazni a harc általános törvényszerűségeit.

Példán keresztül bemutatni egy katonai szervezet harci lehetőségeit meghatározó összetevőket.

A védelem és a támadás méreteinek értelmezése és indoklása szakasz és század szinten.

Példák segítségével bemutatni és értelmezni a katonák feladatait a harcban.

Indokolni a katonák harcmezőn történő mozgását.

A béketámogató műveletek alapjai

Csoportmunkában összegyűjteni, hogy egy háborúban mit tudnak tenni a katonák a civil lakosság élete és biztonsága érdekében.

A modern kor háborúiból és válságövezeteiből példák segítségével megfogalmazni a nem háborús műveletek lényegét és összetevőit.

Példák segítségével bemutatni a békefenntartó eljárásmódokat.

A lőelmélet alapjai

A lőszerek fejlődésének bemutatása a történelem során.

A gyalogsági fegyverek lőszereinek felosztása és felépítése.

A fizikából eddig tanultak felhasználásával értelmezni a lövedék röppályáját, valamint a röppályaelemeket.

A lövés jelenségének és időszakainak bemutatása.

Túlélési ismeretek

Csoportmunkában annak megvitatatása, hogy milyen esetekben kerülhet egy átlagember túlélési helyzetbe.

Példák segítségével annak bemutatása, hogy a katonát rendkívüli helyzetekben milyen hatások érhetik.

Filmélmények, olvasmányok felhasználásával az amerikai hadseregben oktatott túlélési stratégiák bemutatása és elemzése.

A túlélő-felszerelés összeállításának szabályai, a felszerelés elemeinek bemutatása.

A különböző menedéktípusok elkészítésének bemutatása, annak megvitatása, hogy hogyan lehet ezeket elkészíteni és alkalmazni a mindennapi életben.

A tűzgyújtási módszerek és eszközök megismerése, az alkalmazás lehetőségei a mindennapi életben.

A víznyerés és víztisztítás praktikus módszereinek megismerése.

A természetből történő élelemszerzés fogásai és szabályai.

A katonák álcázásának és rejtőzködésének szabályai.

Csoportmunkában egy konkrét túlélési helyzet teendőinek megtervezése.

ABV védelmi alapismeretek

Csoportmunkában felkészülés egy olyan vitára, amely bemutatja, milyen következményekkel járt a nukleáris fegyverek kifejlesztése.

Az atomfegyverek elterjedését megakadályozó nemzetközi egyezmények bemutatása, napjaink problémái az atomfegyverek terjedése területén.

A Japánra ledobott atombombák hatásainak elemzésével a nukleáris fegyverek pusztító hatásainak bemutatása.

Csoportmunkában az emberi szervezetre veszélyes fertőző megbetegedések összegyűjtése.

A biológiai fegyverek bemutatása, alkalmazásuk eszközei, és az ellenük történő védekezés lehetőségei.

A vegyi fegyverek általános jellemzői és felosztása.

A történelemben eddig alkalmazott vegyi fegyverek hatásainak elemzése.

A mérgező harcanyagok csoportosítása, az egyes mérgező harcanyagok élettani hatásai az emberi szervezetre.

A védekezés lehetőségeinek bemutatása az ABV fegyverek hatásai ellen.

Haditechnikai ismeretek

Az AK-63D gépkarabély részei, működése és jellemző adatainak bemutatása.

A 96M P9RC Parabellum pisztoly részei, működése és jellemző adatainak bemutatása.

A 96M NF támadó és a 93M NF védő kézigránát részei, működése és jellemző adatainak bemutatása.

A T–72-es harckocsi jellemzése és fegyverzetének bemutatása.

A BTR–80A gyalogsági harcjármű jellemzése és fegyverzetének bemutatása.

A JAS–39 Gripen vadászrepülőgép jellemzői és technikai adatainak bemutatása.

A MI–24D harci helikopter jellemzői és technikai adatainak bemutatása.

Csoportmunkában az egyes haditechnikai eszközök jellemzőinek összehasonlítása a NATO-tagországok hadseregeinek hasonló haditechnikai eszközeivel.

Alaki felkészítés

Az egyenruha jelentésének bemutatása.

Csoportmunkában a katonai egyenruhák történelmi fejlődésének nyomon követése.

Annak bemutatása, hogy a napi életben miért van különös jelentősége az egységességnek és a fegyelemnek.

Az alakiság fogalmának értelmezése, az alakiság alapfogalmainak bemutatása.

Az egyénileg végrehajtandó alaki mozdulatok bemutatása és gyakorlása állóhelyben.

Filmélmények, személyes tapasztalatok alapján a tiszteletadás jelentőségének bemutatása.

A tiszteletadás, a jelentés és jelentkezés gyakorlása egyénileg.

Egyénileg felkészülni egy olyan vitára, amely azokat az okokat mutatja be, amelyek a zárt katonai alakzatok felbomlásához vezettek a történelem során.

A raj sorakoztatásának, valamint a rajkötelékben történő menetelés gyakorlása.

Csoportmunkában a katonai ünnepségek kialakulásának bemutatása.

Egy katonai ünnepség forgatókönyvének elkészítése.

Az általános harcászat alapfogalmai

| Témakörök | Tartalmak |
| --- | --- |
| A harc fogalma, kategóriái, a támadás és a védelem alapjai | 1. Mi a harc fogalma, és melyek a törvényszerűségei?2. Mit jelent a csapás, a tűz és a manőver?3. Mi tartozik a harci lehetőségek közé?4. Mi az összfegyvernemi harc, és melyek a fajtái?5. Mi a védelem és a támadás lényege? |
| A katonák tevékenysége a harcmezőn | 1. Melyek a katonák fontosabb kötelmei a harcban?2. Hogyan kell mozogni a harcmezőn?3. Mikor kell alkalmazni a szökellést és kúszást?4. Hogyan kell végrehajtani a rohamot? |

A béketámogató műveletek alapjai

| Témakörök | Tartalmak |
| --- | --- |
| A béketámogatás kialakulása és feladatai | 1. Milyen helyzetben van szükség békefenntartó erőkre?2. Milyen szervezeti keret, jogi háttér biztosítja ezeknek a tevékenységeknek, műveleteknek a végrehajtását?3. Melyek a legfontosabb békefenntartó műveletek?4. Hogyan szabályozzák a békefenntartó erők működését? |
| A nemháborús műveletek felosztása és jellemzésük | 1. Mit nevezünk nem háborús műveleteknek?2. Milyen tevékenységek tartoznak ide?3. Miért katonák végzik?4. A katonákon kívül még kik vehetnek részt benne? |
| Békefenntartó eljárásmódok | 1. Milyen eljárásmódokkal és fogásokkal zajlik a békefenntartás?2. Hogyan hajtják végre a feladatokat az egyes eljárásmódokban tevékenykedők?3. Milyen tevékenységsort végeznek a végrehajtók az igazoltatás során?4. Hogyan kísérünk egy konvojt (járműoszlopot)? 5. Mi a keresés, kutatás lényege? |

A lőelmélet alapjai

| Témakörök | Tartalmak |
| --- | --- |
| A lövészlőszerek felépítése és jellemzői | 1. Milyen csoportokra oszthatók fel a lövészlőszerek?2. Melyek az éleslőszerek és a kisegítő lőszerek?3. Milyen részei vannak a 7,62 mm-es 1943 M éleslőszernek? |
| A lövedék röppályájának elemei | 1. Milyen erők hatnak a lövedékre repülés közben?2. Mit értünk röppálya alatt?3. Melyek a röppálya legfontosabb elemei? |
| A lövés | 1. Mi a lövés?2. Mit tartalmaz a lövés folyamata?3. Milyen időszakai vannak a lövésnek? |

Túlélési ismeretek

| Témakörök | Tartalmak |
| --- | --- |
| A túlélés alapelvei  | 1. Mi a túlélés?2. Hogyan kerülhetsz ilyen helyzetbe?3. Milyen nehézségekkel kell szembenézni rendkívüli helyzetekben?4. Hogyan befolyásolják a különböző körülmények a túlélési esélyeket? |
| Felkészülés rendkívüli helyzetekre | 1. Miért kell a katonáknak felkészülni a rendkívüli helyzetekre?2. Miért fontos a megfelelő felszerelés összeállítása?3. Miért kell előre tanulmányozni a területet, ahol feladatot fogunk végrehajtani? |
| Menedékkészítés | 1. Mikor van szükség menedékre?2. Mi ellen kell védelmet nyújtania a menedéknek?3. Milyen helyzetekben lehet azonnal szükség menedékre?4. Milyen típusú menedékeket lehet készíteni? |
| A tűzgyújtás módszerei | 1. Mire lehet a tüzet használni rendkívüli helyzetekben!2. Mire kell figyelni a tűz helyének kiválasztásánál?3. Milyen mesterséges és természetes tűzgyújtó eszközök vannak?4. Hogyan növelhető a tűz hatékonysága? |
| A víznyerés módszerei | 1. Milyen problémákat okoz napjainkban a tiszta ivóvíz hiánya?2. Mennyi ivóvízre van szükséged különböző viszonyok között?3. Honnan juthatsz vízhez?4. Mit kell tenni a vízzel, hogy iható legyen? |
| Élelemszerzés a természetből | 1. Mennyi kalóriára van szüksége naponta egy felnőttnek átlagos fizikai igénybevétel esetén?2. Milyen módszerekkel juthatunk táplálékhoz a természetben?3. Hogyan lehet meggyőződni egy ismeretlen növény fogyaszthatóságáról?4. Milyen módokon készítheted el az ételedet? |
| Az álcázás és rejtőzködés szabályai | 1. Hogyan kell álcázni magunkat és a felszerelésünket?2. Mire kell figyelni a fény álcázásánál?3. Hogyan kell észrevétlenül mozogni? |

ABV védelmi alapismeretek

| Témakörök | Tartalmak |
| --- | --- |
| Nukleáris fegyverek | 1. Milyen okok vezettek az első nukleáris fegyverek elkészítéséhez?2. Melyek a legfontosabb magfizikai reakciók?3. Mit jelent a láncreakció?4. Milyen következményekkel járt az USA és a Szovjetunió között kialakult fegyverkezési verseny?5. Mely országok birtokolnak atomfegyvert? |
| Az atomrobbanás pusztító tényezői | 1. Milyen hatásai vannak a nukleáris robbanásnak?2. Mi történik az elektromos készülékekkel?3. Hogyan alakul ki a lökőhullám?4. Miért veszélyes a robbanás után visszamaradt radioaktív szennyeződés?5. Mennyi ideig tart a kezdeti áthatoló radioaktív sugárzás hatása? |
| A biológiai harcanyagok jellemzői és felosztása | 1. Lehet-e szabadon és büntetlenül biológiai fegyvert gyártani?2. Milyen célpontjai lehetnek a biológiai fegyverek tölteteként alkalmazott kórokozó mikroorganizmusoknak?3. Hogyan szaporodnak a vírusok? 4. Hogyan képesek helyváltoztatásra a baktériumok? |
| A biológiai harcanyagok hatása és alkalmazása | 1. Milyen hasznos mikroorganizmusokat „használunk fel” mindennapi életünkben?2. A természetes kórokozók közül mennyi alkalmas biológiai fegyver gyártására?3. Hogyan válhat a biológiai fegyver a terrorizmus eszközévé? |
| A vegyi fegyverek általános jellemzői és felosztása | 1. Melyik volt az elsőként tömegesen bevetett „gyilkos” gáz?2. Milyen halmazállapotúak lehetnek a mérgező harcanyagok?3. Hogyan befolyásolja a mérgezés hatását a testtömeg?4. Mit lehet szennyezni mérgező harcanyaggal?5. Milyen utakon kerülhet be a szervezetbe a mérgező anyag? |
| A mérgező harcanyagok élettani hatásai | 1. Milyen típusait lehet megkülönböztetni a mérgező harcanyagoknak?2. Hol fejtik ki hatásukat a mérgező harcanyagok?3. Melyek a „nem halálos” típusú mérgező harcanyagok? |
| A védekezés lehetőségei az ABV fegyverek hatásai ellen | 1. Mikor és hogyan lehet védekezni az ABV fegyverek hatásai ellen?2. Hogyan használhatjuk fel a technika és a tudomány vívmányait a védekezés során?3. Miért fontos az egyéni magatartás szerepe az ABV-védelemben? |

Haditechnikai ismeretek

| Témakörök | Tartalmak |
| --- | --- |
| Az AK-63D gépkarabély részei, működése és jellemző adatai | 1. Milyen fegyvereket nevezünk gépkarabélynak?2. Melyek a gépkarabély fő részei?3. Milyen fontosabb technikai adatok jellemzik a gépkarabélyt?4. Hogyan működik a gépkarabély egyes és sorozatlövéskor? |
| A 96M P9RC Parabellum pisztoly részei, működése és jellemző adatai | 1. Mire alkalmas a pisztoly?2. Melyek a pisztoly fő részei?3. Milyen fontosabb technikai adatok jellemzik a pisztolyt?4. Milyen tüzelési fogásai vannak a pisztolynak?5. Hogyan működik a pisztoly? |
| A 96M NF támadó kézigránát részei, működése és jellemző adatai | 1. Mi a 96M NF támadó kézigránát rendeltetése?2. Melyek a 96M NF támadó kézigránát részei?3. Hogyan működik a 96M NF támadó kézigránát?4. Melyek a 96M NF támadó kézigránát fontosabb technikai adatai? |
| A 93M NF védő kézigránát részei, működése és jellemző adatai | 1. Mi a 93M NF védő kézigránát rendeltetése?2. Melyek a 93M NF védő kézigránát részei?3. Hogyan működik a 93M NF védő kézigránát?4. Melyek a 93M NF védő kézigránát fontosabb technikai adatai? |
| A T–72 harckocsi jellemzése és fegyverzete | 1. Mi a T–72-es harckocsi rendeltetése?2. Milyen jellemzői vannak a T–72-es harckocsinak?3. Milyen fegyverzettel van ellátva a T–72-es harckocsi?4. Melyek a harckocsi fő részei és fontosabb technikai adatai?5. Honnan ered a tank elnevezés? |
| A BTR–80A gyalogsági harcjármű jellemzése és fegyverzete | 1. Mi a BTR–80A gyalogsági harcjármű rendeltetése?2. Milyen fegyverzete van a BTR–80A gyalogsági harcjárműnek?3. Melyek a gyalogsági harcjármű fontosabb harcászat-technikai adatai? |
| A JAS–39 Gripen repülőgép jellemzői és technikai adatai | 1. Mi a JAS–39 Gripen típusú repülőgép feladata?2. Milyen fegyverzettel van felszerelve a repülőgép?3. Melyek a repülőgép fontosabb technikai adatai? |
| A MI–24D harci helikopter jellemzői és technikai adatai | 1. Mi az MI–24D harci helikopter feladata?2. Milyen jellemző tulajdonságai vannak a harci helikopternek?3. Milyen fegyverzettel van felszerelve a helikopter?4. Melyek a MI–24D harci helikopter fontosabb harcászat-technikai adatai? |

Alaki felkészítés

| Témakörök | Tartalmak |
| --- | --- |
| Az egyenruha története és szerepe a különböző korokban | 1. Mit jelent az egyenruha a katonák számára?2. Miért vált szét egymástól a díszegyenruha és a „harci” egyenruha?3. Hogyan fejlődött az egyenruha Magyarországon? |
| Az alaki tevékenység kialakulása, jelentősége a katonák kiképzésében  | 1. Milyen példákat találunk az „alakiságra” az állatvilágból?2. Miért van fontos szerepe az alaki tevékenységnek a hadseregekben? |
| Az alakiság fogalma, a katonai rend és fegyelem jelentősége  | 1. Mi az alakiság fogalma?2. Mi az alakzat, az oszlop, a vonal, a sor?3. Mit nevezünk térköznek és távköznek? |
| Alaki mozdulatok állóhelyben, egyénileg  | 1. Mi a „Vigyázz!” állás jelentősége az alaki tevékenységben?2. Milyen állóhelyi alaki fogásokat ismertek?3. Hogyan kell végrehajtani a szabályos „Vigyázz!” állást? |
| Tiszteletadás, a jelentés és jelentkezés szabályai | 1. Miért fontos a tiszteletadás az alaki tevékenységben?2. Melyek a tiszteletadás módozatai?3. Melyek a jelentés, jelentkezés legfontosabb szabályai? |
| A katonai kötelékek kialakulása és fejlődése | 1. Hogyan alakult ki az alakzatban való tevékenység?2. Milyen szerepe van az alakzatnak a katonák tevékenységében?3. Milyen történelmi előzményei vannak a ma alkalmazott kötelék elrendezésnek?4. Ismételjétek át, amit az A) fejezetben a katonai kötelékekről tanultatok! |
| A raj sorakoztatása, mozgásmódok kötelékben  | 1. A tanultak alapján ismételjétek át, milyen alegységekből épül fel egy zászlóalj szervezete!2. Hogyan kell sorakoztatni egy rajt?3. Milyen kötelékben történő alaki mozgásmódokat ismertek? |
| Katonai rendezvények | 1. Mi a jelentősége a katonai díszszemléknek?2. Milyen nyilvános katonai ünnepségek vannak Magyarországon?3. Melyek a katonai ünnepségek legfontosabb mozzanatai? |

A továbbhaladás feltételei

Az általános harcászat alapfogalmai

Ismertesse a rajállás, illetve a szakasztámpont méreteit!

Számolja ki, hogy mekkora terepszakaszt képes védeni a négy századból álló zászlóalj!

Sorolja fel a katonák kötelmeit a harcban!

Ismertesse a katonák mozgásmódjait a harcmezőn!

A béketámogató műveletek alapjai

Sorolja fel a béketámogató eljárásokat!

Ismertessen négy ENSZ-békeműveletet a XX. század második feléből!

Jellemezze a kitelepítő műveleteket és a humanitárius műveleteket!

Ismertesse, hogyan történik az ellenőrző áteresztő ponton a személyek és járművek igazoltatása!

A lőelmélet alapjai

Sorolja fel a 7,62 mm-es 1943M éleslőszer részeit!

Ismertesse a fényjelző lövedék sajátosságait!

Fogalmazza meg, hogyan működik, és milyen célt szolgál a vaklőszer!

Ismertesse, milyen tényezők hatnak a lövedékre a levegőben!

Sorolja fel a lövés időszakait!

Ismertesse, hogy mi a szerepe a lövés harmadik időszakának!

Túlélési ismeretek

Sorolja fel a túlélőt érő hatásokat!

Sorolja fel, és egyenként jellemezze az amerikai hadseregben oktatott túlélési stratégia pontjait!

Fogalmazza meg a civil és a katonai túlélés közötti különbségeket!

Indokolja meg, hogy miért fontos a katonák pszichés felkészítése!

Válasszon ki egy menedék típust, és ismertesse az elkészítését!

Ismertesse, hogyan kell előkészíteni a tűzrakóhelyet!

Sorolja fel a tűzrakás módjait!

Sorolja fel a természetes tűzgyújtó eszközöket és alkalmazásuk módjait!

Rajzoljon le egy szükségeszközökből készült vízszűrőt!

Indokolja meg, hogy miért van szükség a víz fertőtlenítésére!

Sorolja fel az ismeretlen növény fogyaszthatósági tesztjének lépéseit!

Indokolja meg, hogy miért nem lehet a fogyaszthatósági teszt lépéseivel ellenőrizni a gombákat!

Rajzoljon le egy hurokcsapdát!

Sorolja fel a személyi álcázással szemben támasztott követelményeket!

ABV védelmi alapismeretek

Ismertesse a nukleáris fegyverek működését!

Jellemezze az Atomsorompó Szerződést!

Készítsen olyan magyarázó ábrát, amely bemutatja a nukleáris robbanás pusztító tényezőit!

Mondjon példákat a visszamaradó radioaktív sugárzás élettani hatásaira!

Állítsa sorrendbe a tanult mikroorganizmusokat méretük szerint!

Indokolja meg, hogy miért veszélyesek a biológiai fegyverek!

Sorolja fel a mérgező harcanyagokat az élő szervezetre gyakorolt hatásuk alapján csoportosítva!

Jellemezze az idegbénító hatású mérgező harcanyagokat!

Rendszerezze az ABV fegyverek elleni védelem lehetőségeit a megelőzés és az esemény alatti időszakokban!

Haditechnikai ismeretek

Sorolja fel az AK-63D gépkarabély részeit!

Mennyi a 96M P9RC pisztoly gyakorlati tűzgyorsasága?

Ismertesse, hogyan működik a 96M NF támadó kézigránát!

Mennyi a 93M NF védő kézigránát előre gyártott repeszeinek a száma?

Ismertesse a T–72-es harckocsi fegyverzetét!

Mennyi a BTR–80A gyalogsági harcjárművel szállítható katonák száma?

Ismertesse, hogy mi a JAS–39 Gripen típusú repülőgép feladata!

Sorolja fel a MI–24D harci helikopter fegyvereit!

Alaki felkészítés

Fogalmazza meg az egyenruha jelentőségét!

Indokolja meg, hogy milyen okokra vezethető vissza az elkülönült tábori ruházat kialakulása!

Fogalmazza meg az alakiság lényegét!

Hajtsa végre a „Vigyázz!” állás, „Pihenj!” állás, „Jobbra át!”, „Balra át!”, „Hátra arc!” vezényszavakat!

Teljesítsen tiszteletadást tisztelgéssel sapka nélkül és fővetéssel!

Ismertesse, hogy milyen okok vezettek a történelem során a zárt katonai alakzatok felbomlásához!

Sorolja fel a katonai ünnepségek fontosabb elemeit!

A tanulók értékelése

A tanórák elején a fontosabb fogalmak ismeretéből rövid szóbeli feleltetés. Az alább felsorolt témakörökből írásbeli dolgozatok íratása és értékelése, az egyes tárgykörök végén az ismétlő foglalkozásokon a tanulók által elkészített kiselőadások közül a legjobbak meghallgatása és értékelése. Az alaki foglalkozásokon az egyes mozzanatok gyakorlati végrehajtásának értékelése.

A tanulók a 11. évfolyam befejezésekor legyenek képesek az alábbi területekről írásban és szóban gondolataikat összefüggően kifejteni. Fogalmak, képek és források felhasználásával összehasonlításokat és elemzéseket készíteni.

* A béketámogató eljárások rendszere az 1992-es ENSZ főtitkári jelentés alapján
* Az egyes békefenntartó eljárásmódok bemutatása.
* A katonákat érhető rendkívüli helyzetek rendszere.
* A túlélés érdekében szükséges teendők bemutatása.
* A nukleáris fegyverek jellemzői, alkalmazásának hatásai.
* A vegyi fegyverek csoportosítása és jellemzése.
* A biológiai fegyverek csoportosítása és jellemzése.
* Az alaki tevékenység kialakulása, az alakiság jelentősége a katonai fegyelem fenntartásában.

Legyenek képesek szabályosan végrehajtani a „Vigyázz!” állás, „Pihenj!” állás, „Jobbra át!”, „Balra át!”, „Hátra arc!” vezényszavakra történő ténykedést, valamint a tiszteletadást!

A fejezet eredményes oktatásához felhasználható anyagok:

A katonai alapismeretek munkafüzet, a Honvédelmi Minisztérium által biztosított oktatócsomagban található makettek, tablók, gyakorlóeszközök.

A tanév során a Magyar Honvédség egy katonai szervezeténél végrehajtott bemutató foglalkozáson, valamint a Honvédelmi Minisztérium Hadtörténeti Intézet és Múzeumban végrehajtott tematikus látogatáson az elméleti ismeretek elmélyítése.

**12. évfolyam**

**Magyarország honvédelme, szerződéses katonák a Magyar Honvédségben**

A 12. évfolyam oktatása során elérendő célok

A tanulók:

**1.**

* Ismerjék meg a jogforrás, a jogszabály fogalmát, a jogforrási hierarchia szintjeit, hogy melyik szerv milyen jogi norma kiadására jogosult. Melyek a Magyar Honvédség működésére vonatkozó legalapvetőbb jogszabályok;
* tanulják meg Magyarország Alaptörvényét, ne csak a tankönyv leírása alapján, hanem az eredeti forrás beszerzésével;
* értsék meg, milyen jelentőséggel bír egy alkotmány, egy alaptörvény az államok, így Magyarország életében is;
* tudják megkülönböztetni az egyes jogforrásokat egymástól;
* legyenek tisztában a különböző jogforrások szerepével.

**2.**

* Ismerjék meg a rendkívüli jogrend fogalmát, a rendkívüli jogrendhez kapcsolódóan az egyes állami szervek feladatait. Az egyes központi és helyi szerveknek milyen feladatai vannak a Magyar Honvédséggel kapcsolatosan;
* tanulják meg a Honvédelmi Tanács szerepét rendkívüli állapotban, a rendkívüli jogrend során hozható rendkívüli intézkedéseket és azok fontosabb jellemzőit;
* értsék meg milyen nagy horderejű eseményeket jelentenek a rendkívüli jogrend keretei közé tartozó események egy ország stabilitásában, belső működésében;
* legyenek tisztában azzal, hogy mi a különbség az irányítás és a vezetés között;
* tudatosuljon bennük, hogy miért szükséges, hogy a honvédelemmel kapcsolatos feladatok ne összpontosuljanak egy kézben;
* tudják megkülönböztetni egymástól a minősített helyzeteket, és ismerjék fel helyüket és szerepüket ezen esetekben.

**3.**

* Ismerjék az állampolgári kötelezettségeket, így a hadkötelezettséget, a polgári védelmi és a honvédelmi munkakötelezettséget, valamint a gazdasági-anyagi szolgáltatási kötelezettséget;
* tanulják meg a hadkötelezettség megváltozott szabályozását, a honvédelemben végbemenő változásokat, az alternatív választási lehetőséget, vagyis a polgári szolgálat fogalmát, a honvédelmi kötelezettségek rendszerét;
* értsék meg, milyen nagy jelentősége van egy ország működési rendjében az állampolgárok által teljesített kötelezettségeknek, amelyekkel hozzájárulnak a honvédelem megfelelő működéséhez;
* legyenek tisztában az állampolgárokra háruló honvédelmi kötelezettségek rendszerével;
* tudatosuljon bennük, hogy állampolgárként milyen kötelezettségeket kell adott esetben teljesíteniük.

**4.**

* ismerjék meg a jogviszony általános jellemzőit, a Magyar Honvédség személyi állományát, a hivatásos és a szerződéses jogviszony létrejöttének és megszűnésének szabályait, az önkéntes tartalékos rendszer lényegét;
* ismerjék meg a tisztjelölti jogviszony létrejöttének és megszűnésének szabályait;
* tanulják meg a hivatásos és a szerződéses jogviszony jellemzőit, a szolgálat alapvető szabályait. Az önkéntes tartalékos jogviszony jellemzőit, létrejöttének és megszűnésének feltételeit;
* tudják megkülönböztetni az egyes jogviszonyokat egymástól;
* legyenek tisztában a szerződéses katonák felvételi követelményeivel, jogviszonyuk jellemző vonásaival;
* legyenek tisztában az önkéntes tartalékos rendszer lényegi elemeivel és fontosságával;
* legyenek tisztában a katonai életpálya fontosabb jellemzőivel, a katonai szolgálat szabályaival.

**5.**

* Ismerjék meg a katonák jogait, feladatait, kötelességeit, a katonai rendfokozatokat és az állománycsoportokat, a napirend jelentőségét és tartalmát;
* ismerjék meg a Magyar Honvédség ügyeleti szolgálatainak rendszerét, az alárendelt ügyeletei szolgálatokat;
* tanulják meg a katonák feladatait, a katonai rendfokozatok jelentőségét és funkcióját egy hadseregben. Az állománycsoportokat és a katonai rendfokozatokat, a napirend fontosabb pontjait, az ügyeleti szolgálatok rendszerét;
* értsék meg, hogy rendfokozatok és napirend nélkül nem valósítható meg a rend és a fegyelem a fegyveres testületeknél.
* ismerjék fel az egyes katonai rendfokozatokat, legyenek képesek azokat hibátlanul besorolni a megfelelő állománycsoportokba.
* tudatosuljon bennük az egyes napirendi pontok fontossága, értsék meg, hogy miért kell a napirend egyes elemeit időre végrehajtani;
* legyenek tisztában az ügyeleti szolgálatok szerepével, értsék meg, hogy az ügyeleti szolgálatok feladatellátása képezi az alapját a katonai szervezetek működtetésének.

**6.**

* Ismerjék meg a függelmi viszonyok lényegét és jelentőségét. A parancs fogalmát, a parancsadás jelentőségét. Az elöljáró, az alárendelt egymáshoz való viszonyát, valamint a rangidős fogalmát, a katonai udvariassági szabályokat;
* tanulják meg a függelmi viszonyok jellemzőit, az elöljáró, az alárendelt, a rangidős, a feljebbvaló fogalmát, a parancsadás szabályait. A katonai udvariasság szabályait, a jelentések, a jelentkezések, a köszönések kötelező tartalmát;
* értsék meg a függelmi viszonyok jelentőségét egy hadseregben;
* tudatosuljon bennük, hogy a parancs a katonai szervezetek működtetésének nélkülözhetetlen eszköze;
* legyenek tisztában azzal, hogy a parancsadás jogával nem lehet visszaélni;
* sajátítsák el, hogy milyen szabályok védik az alárendelteket a jogtalan parancsadással szemben;
* tudatosuljon bennük, hogy miért van szükség a katonák közti hivatalos érintkezésben az előírt formulák kötelező alkalmazására.

**7.**

* Ismerjék meg a katonák járandóságait, biztosításuk általános szabályait, a katonák elhelyezését, a katonák ruházati és élelmezési ellátását, a katonák illetményrendszerét;
* tanulják meg, melyek azok a juttatások, amelyek minden katona részére jogszabályokban rögzítettek;
* tanulják meg a katonák ruházati és élelmezési ellátásának fontosabb szabályait, az illetményrendszer összetevőit, a havi illetmény kiszámításának módját;
* értsék meg, hogy a katonáknak sajátos kötelességei és cserébe sajátos juttatásai vannak, ami többek között az élelmezést, az elhelyezést és az illetményeket illeti;
* legyenek tisztában a ruházati ellátás szabályaival, ismerjék meg a ruházat típusait, az egyes cikkeket, a szerződéses katonák élelmezési ellátásának fontosabb szabályait;
* legyenek tisztában a katonák illetményrendszerének összetevőivel, értsék meg, hogyan kell kiszámolni a havi illetményt.

**8.**

* Ismerjék meg a genfi és a hágai egyezmények létrejöttéhez vezető történelmi körülményeket, a genfi és a hágai egyezmények elfogadásának állomásait, a napjainkban érvényes egyezmények elfogadásának körülményeit, a harcképtelenség ismérveit, hogy milyen esetekben illeti meg az elfogott katonát a hadifogoly státusz, a zsoldosok, a kémek és a terroristák jellemző vonásait, a hadifoglyokkal történő bánásmód alapvető szabályait, a polgári lakosság védelmének szabályait, azokat a szempontokat, amelyeket a parancsnoknak figyelembe kell vennie a támadás megindítása előtt, a hadviselés eszközeit szabályozó egyezmények lényegét.
* tanulják meg a hadijog célját, a genfi és a hágai egyezmények által szabályozott fontosabb kérdéseket, hogy mikor illeti meg az elfogott katonát a hadifogoly státusz! A harcos, a zsoldos, a kém és a terrorista jellemzőit, és azt, hogy milyen szabályok vonatkoznak rájuk elfogásuk esetén, a polgári lakosság védelmére vonatkozó alapszabályokat, a veszélyes erőket. Tanulják meg a meglepő aknák fogalmát, alkalmazásuk módszereit, a béke elleni és a háborús bűncselekmények körébe tartozó tevékenységeket, a Nemzetközi Törvényszék feladatát;
* értsék meg az egyezmények kialakulásának okait és jelentőségüket a nemzetközi béke és stabilitás fenntartásában;
* tudatosuljon bennük, hogy az egyezmények elfogadása és maradéktalan betartatása egy hosszú történelmi folyamat eredménye;
* legyenek tisztában a harcképtelenség kritériumaival, valamint a harcosok jellemzőivel;
* lássák az összefüggést a harcosokkal szemben támasztott követelmények és a hadifoglyokkal szembeni bánásmód között,
* tudjanak különbséget tenni a harcos, a zsoldos, a kém és a terrorista között;
* értsék meg, hogy mit jelent a mai modern háborúkban a polgári lakosság védelme;
* legyenek tisztában a veszélyes erők és a meglepő aknák fogalmával;
* tudják megkülönböztetni a béke elleni és a háborús bűncselekményeket egymástól;
* lássák az összefüggést a genfi egyezmények és a Nemzetközi Törvényszék létrehozásának célja és tevékenysége között.

Belépő tevékenységformák

A honvédelem rendszere, a honvédelmi kötelezettségek tartalma, a Magyar Honvédség személyi állománya

Annak bemutatása, hogy mit jelentett az általános hadkötelezettség a gyakorlatban.

Annak megvitatása, hogy milyen változásokat okozott az általános hadkötelezettség megszüntetése a hadseregben és a társadalomban.

Csoportmunkában terv elkészítése arról, hogy milyen rendelkezések lépjenek életbe külső fegyveres támadás esetén.

Azon intézkedések összegyűjtése, amelyeket minősített időszakokban kell meghozni az országban.

A minősített időszakok bemutatása, a Honvédelmi Tanács feladatai minősített időszakokban.

A Magyar Honvédség működésének fontosabb jellemzői.

Az Országgyűlés, a köztársasági elnök és a kormány kapcsolata a Magyar Honvédséggel.

A honvédelmi miniszter és a Honvédelmi Minisztérium Honvéd Vezérkar fontosabb feladatai.

Térkép segítségével a területi-helyi honvédelmi igazgatási rendszer bemutatása.

Katasztrófahelyzetben az állampolgári kötelezettségek bemutatása példákon keresztül.

A honvédelmi kötelezettségek tartalmának bemutatása.

A Magyar Honvédség tényleges állománya.

Csoportmunkában azon különleges szabályok megvitatása, amelyek a tényleges állományra vonatkoznak.

Annak megvitatása, hogy milyen különbségek vannak a hivatásos és a szerződéses katonák jogviszonya között.

Az önkéntes tartalékos, és a honvéd tisztjelölt jogviszony jellemzői.

A szerződéses katonák élete a Magyar Honvédségben

Csoportmunkában megvitatni és összegyűjteni a katonák feladatait és kötelességeit.

Az állománycsoportok értelmezése és a katonai rendfokozatok bemutatása.

Annak megvitatása, hogy a harcban milyen előnyei és hátrányai vannak a rendfokozatok láthatóvá tételének.

A szabályzat szerinti élet és a napirend jelentőségének és funkcióinak bemutatása.

Csoportmunkában összehasonlítani a Nemzeti Közszolgálati Egyetem ösztöndíjas hallgatóinak, valamint a Magyar Honvédség Központi Kiképző Bázis katonáinak napirendjét.

Ábra segítségével bemutatni a Magyar Honvédség ügyeleti szolgálatainak rendszerét, feladatait.

Ábra segítségével bemutatni és megvitatni a hadseregen belüli függelmi viszonyokat, a szolgálati elöljáró és az alárendelt kapcsolatának lényegét.

Bemutatni, hogy miért van szükség a hadseregben a szolgálati érintkezés szabályozására.

A katonai udvariasság szabályai, a jelentések és jelentkezések rendje, köszönési formák.

A katonák járandóságainak felsorolása, biztosításuk általános szabályainak bemutatása.

A katonák elhelyezésének, élelmezési, ruházati ellátásának fontosabb jellemzői.

A katonák és az ösztöndíjas hallgatók illetményrendszere.

Hadijogi alapismeretek

Annak megválaszolása, hogy miért felháborító a polgári lakossággal vagy a hadifoglyokkal szembeni erőszak.

A nemzetközi hadijog céljainak bemutatása.

A hágai és a genfi egyezmények létrejöttének körülményei, tartalma.

A harcosok, az egyházi és az egészségügyi személyzet megkülönböztetésének jelentősége és szempontjai.

Csoportmunkában annak megvitatása, hogy miért van szükség a harcosok megkülönböztetésére.

Történelmi példák felkutatásával a zsoldos és a kém fogalmának tisztázása, a terrorista jellemzői.

A hadifoglyokkal való bánásmód szabályainak bemutatása.

Napjaink háborúinak tapasztalatai alapján indokolni a hadifoglyokkal való bánásmód szabályozásának szükségességét.

A XX. század történelméből merített példák segítségével a polgári lakosság védelmének indoklása.

A hadviselés eszközeinek szabályozása.

Csoportmunkában példák segítségével bemutatni a meglepő aknák alkalmazásának embertelen következményeit.

Ábra segítségével a háborús bűnök felosztásának bemutatása.

A Nemzetközi Törvényszék tevékenysége.

A honvédelem rendszere, a honvédelmi kötelezettségek tartalma, a Magyar Honvédség személyi állománya

| Témakörök | Tartalmak |
| --- | --- |
| A szabályozás szintjei, törvények, miniszteri rendeletek, helyi szabályzók | 1. Mit jelent a honvédelem fogalma?2. Melyek voltak a legfontosabb változások a honvédelemben?3. Milyen jogszabályok vonatkoznak a haza védelmére? |
| Az Alaptörvény előírásai a honvédelemről, a minősített időszakok jellemzői | 1. Mi történik, ha megtámadják Magyarországot?2. Milyen helyzeteket nevezünk minősített időszaknak?3. Melyek a minősített helyzetek közös jellemzői?4. Belső zavargás esetén milyen rendelkezések lépnének életbe?5. Természeti katasztrófa esetén melyik szerv jogosult intézkedni? |
| A honvédelem rendszerének felépítése, a védelmi bizottságok feladatai | 1. Mely állami szervek irányíthatják a Magyar Honvédséget?2. Mi a védelmi bizottságok rendeltetése?3. Melyek a védelmi bizottságok legfontosabb feladatai? |
| A honvédelmi kötelezettségek tartalma | 1. Melyek az állampolgári kötelezettségek?2. Mi a hadkötelezettség és a polgári szolgálat?3. Mit jelent a honvédelmi munkakötelezettség?4. Miben különbözik a honvédelmi munkakötelezettség a polgári védelmi kötelezettségtől? |
| A Magyar Honvédség feladatai | 1. Milyen feladatai lehetnek a Magyar Honvédségnek, amelyek közvetlenül nem kötődnek a honvédelmi tevékenységhez? |
| A Magyar Honvédség személyi állományának összetétele, a jogviszony sajátosságai | 1. Korlátozva van-e a katonák mozgásszabadsága?2. Hogyan gyakorolhatják a katonák szavazati jogukat a választások alkalmával, ha éppen külföldön teljesítenek szolgálatot?3. Vannak-e eltérések a katonák és a civil állampolgárok emberi jogainak gyakorlásában?4. Melyek a Magyar Honvédség működésének sajátosságai? |
| A hivatásos és szerződéses jogviszony jellemzői | 1. Hogyan keletkezhet és szűnhet meg a hivatásos és szerződéses jogviszony?2. Hány éves kortól lehet jelentkezni a Magyar Honvédségbe?3. Mi a szolgálat felső korhatára?4. A katonák hol kötelesek teljesíteni szolgálatukat? |
| Az önkéntes tartalékos és a honvéd tisztjelölti jogviszony jellemzői, létrejöttének és megszűnésének feltételei | 1. Kik tartozhatnak a tartalékos állományba?2. Hogyan keletkezhet honvéd tisztjelölt jogviszonya? |

A szerződéses katonák élete a Magyar Honvédségben

| Témakörök | Tartalmak |
| --- | --- |
| A katonák feladatai és kötelességei | 1. Melyek a katonák általános feladatai?2. Melyek azok a kötelességek, amelyek eltérnek a civil állampolgárokétól?3. Mi a teendő fogságba esés alkalmával? |
| A katonai rendfokozatok | 1. Melyek a rendfokozatok funkciói egy hadseregben?2. Mit fejeznek ki a katonai rendfokozatok?3. Milyen állománycsoportok vannak a Magyar Honvédségben?4. Hogyan különböztetik meg a fegyvernemeket egymástól? |
| A szabályzat szerinti élet és a napirend | 1. Miért van szükség a katonai szervezeteknél napirendre?2. Melyek a napirend összeállításának szempontjai?3. Melyek a napirend fő pontjai? |
| Az alegységszintű szolgálatok feladatai | 1. Miért van szükség a katonai szervezeteknél szolgálatokra?2. Milyen szolgálatok működnek a Magyar Honvédségben?3. Mi a feladata az alegység-ügyeletes szolgálatnak? |
| A függelmi viszonyok tartalma, a parancs jellemzői | 1. Mit jelent az elöljáró és alárendelt viszony?2. Kit nevezünk feljebbvalónak, rangidősnek, elöljárónak?3. Mi a parancs, és milyen alapon kötelezhetők a katonák azok végrehajtására? |
| A katonai udvariasság szabályai | 1. Miért van szükség a hadseregben a szolgálati érintkezés szabályozására?2. Hogyan lehet megszólítani az elöljárót?3. Milyen köszönési formák vannak az elöljáró és az alárendeltek kapcsolatában? |
| A katonák járandóságai, biztosításuk általános szabályai | 1. Milyen általános elvek szerint kell ellátni a katonákat?2. Mi a járandóság?3. Melyek a katonák ellátásának fontosabb területei? |
| A katonák elhelyezése | 1. Milyen szabályok vonatkoznak a katonák elhelyezésére?2. Mi a nőtlenszálló rendeltetése?3. Milyen az ösztöndíjas hallgatók és a szerződéses katonák körlete?4. Milyen képek lehetnek a katonák körletének folyosóin, illetve a szobákban?5. Milyen az Afganisztánban szolgálatot teljesítő magyar katonák tábora? |
| A katonák élelmezési ellátása | 1. Mit jelentenek az egyes élelmezési normák?2. Milyen szabályok szerint történik a szerződéses katonák ellátása?3. Milyen élelmezési ellátás jár a különböző gyakorlatokon?4. Melyek az ösztöndíjas hallgatók élelmezési ellátásának szabályai? |
| A katonák ruházati ellátása | 1. Mi az alapfelszerelés?2. Milyen szabályok szerint kapják a ruházati anyagokat a szerződéses katonák?3. Hogyan látják el a hivatásos katonákat és az ösztöndíjas hallgatókat ruházattal? |
| A katonák illetménye | 1. Milyen elvek szerint kapják a katonák a havi illetményüket?2. Miből tevődik össze a havi illetmény?3. Mennyi ösztöndíjat kapnak havonta a Nemzeti Közszolgálati Egyetem ösztöndíjas hallgatói? |

Hadijogi alapismeretek

| Témakörök | Tartalmak |
| --- | --- |
| A hágai és a genfi egyezmények létrejötte, tartalma | 1. Miért van szükség a hadijogra?2. Mikor és milyen események hatására indult a genfi egyezményekhez vezető folyamat?3. Mit tartalmaznak a genfi egyezmények?4. Mit tartalmaznak a hágai egyezmények? |
| A harcos megkülönböztetése és jellemzői | 1. Kiket nevezünk harcosnak, és miért van szükség a harcosok megkülönböztetésére háborúban?2. Milyen jellemzők alapján különböztethetjük meg a harcosokat? |
| A zsoldos, a kém és a terrorista jellemzői | 1. Kik a zsoldos katonák?2. Mi a feladata a kémeknek?3. Milyen jogszabályok alapján vonhatók felelősségre a terroristák? |
| A hadifoglyokkal való bánásmód szabályai | 1. Miért fontos a hadifoglyok sorsa, a velük történő bánásmód szabályozása?2. Mely feltételek teljesülése esetén válik egy harcos harcképtelenné?3. Milyen jogaik vannak a hadifoglyoknak?4. Milyen körülményeket kell biztosítani a hadifogolytáborban?5. Mikor szűnik meg a hadifogság? |
| A polgári lakosság védelme | 1. Mi teszi indokolttá a polgári lakosság védelmét háború esetén?2. Elegendő-e csak a lakosság testi épségének megóvása, vagy szükség van egyéb szabályokra is?3. A mai modern haditechnikai eszközökkel teljesesen megkímélhetők-e a polgári lakosok egy háború során? |
| A hadviselés eszközeinek szabályozása | 1. Alkalmazható-e korlátozás nélkül bármilyen fegyver és módszer a háborúban?2. Milyen szabályok vonatkoznak a lelőtt katonai repülőgépek pilótáinak védelmére?3. Melyek a meglepő aknák?4. Mi a különbség a hadicsel és a hitszegés között? |
| Háborús bűnök a II. világháború óta | 1. Mit nevezünk háborús bűncselekménynek?2. Történtek-e az elmúlt évtizedekben háborús bűncselekmények?3. Mit tesz az ENSZ ezek megelőzésére és megtorlására? |

A továbbhaladás feltételei

A honvédelem rendszere, a honvédelmi kötelezettségek tartalma, a Magyar Honvédség személyi állománya

Sorolja fel, milyen jogszabályok foglalkoznak hazánk honvédelmével!

Sorolja fel a minősített időszakokat!

Jellemezze a rendkívüli állapotot, valamint a szükségállapotot!

Mutassa be a kormány és a Magyar Honvédség kapcsolatát!

Ismertesse a hadkiegészítő parancsnokságok feladatait!

Sorolja fel a honvédelmi kötelezettségeket!

Ismertesse a hadkötelezettség fontosabb előírásait!

Sorolja fel azokat a különleges szabályokat, amelyek a tényleges katonai állomány tagjaira vonatkoznak!

Indokolja meg egyenként a korlátozó szabályok célját és értelmét!

Sorolja fel a hivatásos és a szerződéses szolgálati viszony létesítésének feltételeit!

Ismertesse, hogy a katonák hol teljesíthetik szolgálatukat!

Jellemezze a honvéd tisztjelölti jogviszonyt!

Mutassa be, hogy miben tér el az önkéntes és a szerződéses katonák jogviszonya!

A szerződéses katonák élete a Magyar Honvédségben

Sorolja fel a katonák feladatait!

Ismertesse a Magyar Honvédség állománycsoportjait!

Sorolja fel a tiszthelyettesi és a főtiszti rendfokozatokat!

Fogalmazza meg, hogy miben térnek el a tiszthelyettesi és a zászlósi rendfokozati jelzések!

Soroljon fel a katonák járandóságai közül négyet!

Ismertesse az ösztöndíjas hallgatók élelmezési ellátásának jellemzőit!

Hadijogi alapismeretek

Fogalmazza meg a hadijog célját!

Mutassa be a genfi egyezmények létrejöttéhez vezető történelmi körülményeket!

Ismertesse, hogy mikor illeti meg az elfogott katonát a hadifogoly státusz!

Ismertesse, hogy milyen szabályok vonatkoznak a zsoldosra és a kémre elfogásuk esetén!

Sorolja fel, milyen szempontokat kell figyelembe vennie a parancsnoknak a támadás megindítása előtt?

Sorolja fel a veszélyes erőket!

Fogalmazza meg, mit nevezünk meglepő aknának!

Fogalmazza meg, hogy mit nevezünk háborús bűncselekménynek!

Ismertesse, hogy milyen célra jött létre, és mi a feladata a Nemzetközi Törvényszéknek!

A tanulók értékelése

A tanórák elején a fontosabb fogalmak ismeretéből rövid szóbeli feleltetés. Az alább felsorolt témakörökből írásbeli dolgozatok íratása és értékelése, az egyes tárgykörök végén az ismétlő foglalkozásokon a tanulók által elkészített kiselőadások közül a legjobbak meghallgatása és értékelése.

A tanulók a 12. évfolyam befejezésekor legyenek képesek az alábbi területekről írásban és szóban gondolataikat összefüggően kifejteni. Fogalmak, képek és források felhasználásával összehasonlításokat és elemzéseket készíteni.

* Magyarország honvédelmét meghatározó jogszabályok
* A minősített időszakok elrendelésének feltételei, az egyes minősített időszakok jellemzői
* A honvédelmi kötelezettségek rendszere, tartalma
* A honvédelem rendszerének irányítása minősített időszakokban
* A Honvédelmi Tanács összetétele és feladatai
* A harcosok jellemzői
* A zsoldos jellemzői
* A terrorizmus jellemző vonásai
* A harcképtelenség ismérvei
* A hadifoglyokkal szembeni bánásmód szabályai
* A polgári lakosság és a polgári javak védelme
* A meglepő aknák jellemzői
* A hitszegés fogalma
* A Nemzetközi Törvényszék feladatai

A fejezet eredményes oktatásához felhasználható anyagok:

Katonai alapismeretek munkafüzet.

A tanév során a Magyar Honvédség egy katonai szervezeténél végrehajtott bemutató foglalkozáson az elméleti ismeretek elmélyítése.

A Honvédelmi Minisztérium Hadtörténeti Intézet és Múzeumban tematikus látogatás végrehajtása.

A hadijog ismeretanyagához kapcsolódó játékfilmek megtekintése és elemzése.

**Egészségügyi ismeretek**

A 12. évfolyam oktatása során elérendő célok

**1.**

* Ismerjék meg az elsősegélynyújtás fontosságát, illetve annak késedelmes megkezdésének kockázatait. A baleseti helyszín biztosításának teendőit, az életveszélyben levő sérültek felkutatásának módjait, valamint a további veszélyek felismerésének fontosságát. Ismerjék a sérültek kimentése során alkalmazható műfogásokat és az azokhoz kötődő tiltásokat. Ismerjék az időfaktor fogalmát, képesek legyenek meghatározni a sérültek ellátási sorrendjét (normál és katasztrófa helyzetben is);
* tanulják meg, hogy az elsősegélynyújtás haladéktalan megkezdése életet ment. A baleseti helyszín teendőinek pontos sorrendjét. A baleseti sérültek kimentésének és mozgatásának műfogásait. Rangsorolni a sérülések ellátása során;
* értsék meg, melyek az elsősegélynyújtó alapvető feladatai baleseti szituációban, különös tekintettel tömeges balesetben vagy katasztrófa esetén. A baleseti helyszín biztosításának jelentőségét, a sérültek ellátása és atovábbi baleseti helyzetek kockázatának csökkentése érdekében;
* tudják megkülönböztetni, hogy mely tünetek utalnak életveszélyes állapotra, illetve mely esetekben kell megvalósítani a kimentést, még a sérült ellátása előtt;
* legyenek képesek értelmezni azt, hogy a mentők értesítését az életmentés megelőzi az egyszemélyes segítségnyújtáskor (kivétel az újraélesztés megkezdése). Milyen hatással van a sérültek állapotának javulására, ha időben kezdjük meg a szakszerű segítségnyújtást, az időfaktorok figyelembevételével. A sérültek kimentése a Tűzoltóság és/ vagy a Mentők feladata, azonban vannak olyan veszélyes helyzetek, amikor azok kiérkezése előtt annak végrehajtása az elsősegélynyújtó teendője. Minden sérültet elsősegélyben kell részesíteni és megóvni a további sérülésektől, kockázatoktól.

**2.**

* Ismerjék meg az életjelenségek és az eszméletlenség felismerésének módszereit, illetve ezek hiányának veszélyeit. Az eszméletlen beteg vagy sérült mozgatásának tilalmait, valamint ezek kizárása után a helyes fektetési módokat. Hogy mely esetekben kell az újraélesztést azonnal megkezdeni (mentőhívás után). A halál biztos jeleit. Az újraélesztés kivitelezésének lépéseit;
* tanulják meg, hogy az eszméletlen betegnél a mielőbbi légút-biztosítás életet ment, így azt azonnal meg kell kezdeni. A betegvizsgálat teendőinek pontos sorrendjét. Az eszméletlen betegnél alkalmazható mindhárom fektetési módot. A hirtelen halál felismerését. Az újraélesztés összes mozzanatát, helyes sorrendben. A félautomata defibrillátor használatát, illetve ismerjék meg, hogy a településen hol található ilyen készülék;
* értsék meg az elsősegélynyújtó azonnali feladatait hirtelen halál észlelésekor, így a beteg kemény alapra fektetésének szükségességét, valamint a szívmasszázs és a lélegeztetés anatómiai és élettani alapjait. A félautomata defibrillátor működését;

tudják megkülönböztetni, hogy mely tünetek utalnak az eszméletlenség állapotára, illetve mely esetekben kell megkezdeni azonnal az újraélesztést;

* képesek legyenek értelmezni az időben megkezdett, szakszerűen nyújtott és a mentők kiérkezéséig folytatott újraélesztés és az életben maradás esélyének, a tartós egészségkárosodások elkerülésének összefüggéseit.

**3.**

* Ismerjék meg a visszeres (vénás) és az ütőeres (artériás) vérzés csillapításának módszereit, illetve ezen vérzéscsillapítások késedelmességének veszélyeit. Az artériás nyomópontokkal való vérzéscsillapítás helyeit és módszereit. Hogy mely esetekben kell csont és / vagy ízületi sérülésre gondolni. A törésrögzítés alapelveit. A sokk kivédésére szolgáló fektetési módot;
* tanulják meg, hogy az erősen vérző sérültet le kell fektetni, és a vérző végtagot a szív fölé kell emelni és ott megtámasztani. Az artériás nyomópontok anatómiai jelentőségét és a végtagi szorítókötés esetleges szükségességét katasztrófa- körülmények között. A vérzések csillapítására szolgáló nyomókötéseket és a fedőkötést, illetve a vérző sérülteknél alkalmazandó fektetési módot (sokk-fektetés). A kötözési alapelveket és ezzel a sebellátás alapszabályait is. A sebellátás összes mozzanatát helyes sorrendben (mindhárom vérzés típusnál). Sok esetben jut idő a sebfertőtlenítésre is! A törés tüneteit sebimitációk segítségével. A csont és ízületi sérülésekre utaló egyetlen tünet is elegendő ahhoz, hogy az elsősegélynyújtó erre gondoljon, és ennek megfelelően lássa el a sérültet;
* értsék meg, hogy az elsősegélynyújtónak azonnali feladatai vannak erős vérzés észlelésekor, valamint a vérzéscsillapítás módjait;
* tudják megkülönböztetni, hogy mely tünetek utalnak ütőeres, visszeres, illetve hajszáleres vérzésre, valamint mely esetekben kell megkezdeni haladéktalanul a vérzéscsillapítást;
* legyenek képesek értelmezni azt, hogy a vér látványára többen elájulhatnak, így az elsősegély elkezdésekor a tömeget el kell küldeni, mentőt kell hívni, mentőládát kell keresni, stb. Milyen hatással lesz a vérkeringésre a vénás/ artériás nyomókötés, a szorító körülkötés és a laza fedőkötés, ami megvéd a kivérzéstől és a sebfertőzéstől. A törések rögzítésével a fájdalom csökken, a beteg megpihen, így a további állapotromlása csökkenthető. A ficam helyretétele kórházi feladat, így annak a helyszíni megpróbálása is tilos!

**4.**

* Ismerjék meg a NATO egészségügyi ellátás alapelveit, a 6 órás szabályt és a szakaszos sérültellátás rendjét. A sérültek ellátásának szakaszait, az elsősegély és a szaksegély fogalmát. Hol és mely esetekben kell sebesültgyűjtő fészek kialakítására gondolni. A ROLE I-IV rendszerét. Milyen egyéni egészségügyi felszerelései vannak a katonáknak;
* tanulják meg, hogy a harctéren is minden sérültet el kell látni. A sérült katonák ellátásának menetét (elsősegély – ROLE) háborús vagy katasztrófakörülmények között. A NATO hadseregekben azonos elvek szerint látják a sérülteket. Az elsősegély és a szaksegély tartalmát. Az első orvosi ellátás helyszínét (ROLE I) és tartalmát. A tábori és a katonai kórházak (ROLE II-IV) felépítését és tartalmát;
* értsék meg az elsősegélynyújtás mozzanatait a harctéren, a sérültek továbbszállításának szakaszait;
* tudják megkülönböztetni, hogy mely sérülés látható el a katonák egyéni egészségügyi felszereléseivel, és mely sérülések ellátásához kell szaksegély az egészségügyi katonától;
* legyenek képesek értelmezni azt, hogy a fájdalomcsillapítás és a folyadékpótlás a harctéren életmentő lehet (mert esetleg csak 6 óra múltán kap majd végleges ellátást). Milyen hatással lesz az elsősegély a sérültre, amely megvédi a kivérzéstől és a sebfertőzéstől. A NATO hadseregein belül szükséges az egységes ellátás elvének ismerete, hiszen békefenntartó feladatok közepette egymás sérüléseit egyformán kell értelmezniük és ellátniuk. A sérültek szállítására folyamatosan szükség van!

Belépő tevékenységformák

A sérültek kimentése

A gyakorlatban előforduló baleseti helyzetekkel igazolni az elsősegélynyújtás fontosságát.

A baleseti helyszínen végrehajtandó feladatok bemutatása.

A sérültek kimentésének alapszabályai.

Teendők tömeges balesetek és katasztrófák helyszínén.

Csoportmunkában megvitatni a sérültek osztályozásának eseteit és alapelveit.

A sérültek kimentésének szabályai és sorrendje.

Annak megvitatása, hogy az elsősegélynyújtónak milyen szempontokat kell figyelembe vennie tevékenysége megkezdésekor.

A sérültek mozgatásának szempontjai és szabályai.

A sérültek mozgatására alkalmazható módszerek.

Csoportmunkában a sérültek egyes fektetési módjainak indoklása, bemutatása.

Újraélesztés

Annak bemutatása, hogy miért veszélyes az eszméletlen sérült számára, ha nem részesül időben szakszerű elsősegélyben.

Az eszméletlen állapot felismerésének módszerei.

Az eszméletlen beteg, vagy sérült mozgatása.

A halál biztos jelei.

Az újraélesztés lépései és végrehajtása.

Vérzéscsillapítás

Az artériás vérzés felismerése.

Az artériás vérzés ellátása.

Az artériás nyomópontok felismerése.

Az artériás nyomókötés elkészítése.

A vénás vérzés felismerése.

A vénás vérzés ellátása.

A vénás nyomókötés elkészítése.

A kapilláris vérzés ellátása.

A fedőkötés elkészítése.

A kötözési alapelvek bemutatása.

A csontok és az ízületek lehetséges sérülései.

A törések tünetei és ellátása.

Az ízületi sérülések ellátása.

Harctéri ellátás

Csoportmunkában megvitatni, hogy a történelem során hogyan látták el a sérült katonákat.

A NATO harctéri sérültellátási elvei.

Az elsősegély és a szaksegély tartalma.

Az első orvosi segély (ROLE I) helyszíne és tartalma.

Az első tábori kórházban (ROLE II) elvégzendő beavatkozások.

A civil kórházi vagy katonai kórházi ellátás (ROLE III) feladatai.

A hátországban található kórház (ROLE IV) feladatai.

A sérültek szállításának módszerei.

A sérültek kimentése

| Témakörök | Tartalmak |
| --- | --- |
| Feladatok a baleseti helyszínen, a sérültek osztályozása | 1. Milyen teendőink vannak egy baleset helyszínén?2. Miért fontos az életveszély elhárítása?3. Miért van szükség a sérültek osztályozására?4. Mit nevezünk tömeges balesetnek? |
| A sérültek kimentésének szabályai és sorrendje | 1. Hogyan lehet egy balesetben sérült személyt mozgatni?2. Mit nevezünk kimentésnek?3. Miért fontos a sérültek kimentése?4. Mikor kell a kimentést a tűzoltókra bízni? |
| A sérültek és betegek mozgatása, fektetési módjai | 1. Miért fontos a sérültet mielőbb lefektetni?2. Mi a különbség a beteg és a sérült között?3. Hogyan lehet egy bokasérült embert mozgatni?4. Mikor nem tanácsos a sérültet mozgatni? |

Újraélesztés

| Témakörök | Tartalmak |
| --- | --- |
| Az eszméletlen sérült vizsgálata | 1. Miért fontos az eszméletlenség mielőbbi felismerése?2. Mi a különbség az eszméletlen és a zavart tudatú sérült között?3. Hogyan szabad egy eszméletlen sérültet megmozdítani?4. Mi az első teendő eszméletlenség észlelésekor? |
| Az újraélesztés végrehajtása | 1. Miért fontos az életjelenségek pontos vizsgálata?2. Mennyi időn belül kell megkezdeni az újraélesztést?3. Mit jelent az, hogy hirtelen halál?4. Mi az első teendő az újraélesztés megkezdésekor? |

Vérzéscsillapítás

| Témakörök | Tartalmak |
| --- | --- |
| Az artériás vérzés ellátása | 1. Miért fontos a gyors vérzéscsillapítás?2. Mi a különbség az artériás és a vénás vérzés között?3. Hogyan kell a vérzést csillapítani?4. Mi az első teendő artériás vérzés észlelésekor? |
| A vénás vérzés ellátása | 1. Miért fontos a gyors sebtisztítás?2. Mi a különbség a kapilláris és a vénás vérzés között?3. Hogyan kell a vénás vérzést csillapítani?4. Mi az első teendő vénás vérzés észlelésekor? |
| Törések és ízületi sérülések ellátása | 1. Milyen időfaktorba tartozik a csont- és ízületi sérülések csoportja?2. Mi a különbség a rándulás és a ficam között?3. Miért fontos a törött csont rögzítése?4. Mit nevezünk nyílt törésnek? |

Harctéri ellátás

| Témakörök | Tartalmak |
| --- | --- |
| A sérült katonák NATO elvek szerinti harctéri ellátása | 1. Melyek a NATO fontosabb előírásai a sérült katonák ellátásával kapcsolatban?2. Milyen állomásai vannak a sérült katonák ellátásának a harctéren?3. Melyek a sebesültgyűjtő fészek feladatai?4. Milyen ellátást kap a sérült katona a ROLE egyes szintjein? |

A továbbhaladás feltételei

A sérültek kimentése

Sorolja fel, hogy milyen teendők vannak egy baleset helyszínén!

Melyik időfaktor sérültjeit kell elsőként ellátni tömeges balesetben?

Ismertesse, milyen módszerek használhatók a sérültek kimentésére!

Soroljon fel olyan sérüléseket, amelyek az életveszélyes állapotra jellemzőek!

Mutassa be társai segítségével a tanult fektetési módokat!

Újraélesztés

Sorolja fel az eszméletlen sérült vizsgálatának lehetőségeit!

Indokolja meg, hogy miért fontos az életjelenségek pontos vizsgálata!

Mennyi időn belül kell megkezdeni az újraélesztést?

Mutassa be társán, hogy hogyan kell a légzést és a keringést ellenőrizni!

Sorolja fel a halál biztos jeleit!

Ismertesse az újraélesztést megkezdésének sorrendjét!

Ismertesse a keringés-légzés pótlásának arányát!

Vérzéscsillapítás

Mutassa be, hogy hol találhatók testünkön az artériás nyomópontok!

Sorolja fel az artériás vérzés ellátásának teendőit!

Ismertesse az artériás nyomókötés alkalmazásának eseteit!

Sorolja fel a vénás vérzés ellátásának feladatait!

Ismertesse, hogy mikor kell vénás nyomókötést és mikor fedőkötést alkalmazni!

Sorolja fel a törésrögzítés alapelveit!

Keressen alkalmi törésrögzítő eszközöket, és mutassa be használatukat!

Ismertesse, hogy mit kell tenni ficam felismerése esetén!

Harctéri ellátás

Ismertesse a NATO fontosabb sérültellátási alapelveit!

Fogalmazza meg, hogy mi az összefüggés a sebesültek ellátásának színvonala és a harci morál között!

Ismertesse egy súlyosan sérült katona ellátási szakaszait!

Indokolja meg, hogy milyen előnyei vannak harctéren a szakaszos sérültellátásnak!

A tanulók értékelése

Minden tárgykör befejezésekor a tanulók által elkészített kiselőadások értékelése, valamit a tanórák elején a fontosabb fogalmak ismeretéből rövid szóbeli feleltetés.

A kimentés és a fektetési módok alkalmazásával, valamint a baleseti helyszín teendőinél tanultak ellenőrzése gyakorlati jellegű feladatok adásával annak érdekében, hogy az értékelés ezen ismeretek alkalmazni tudására helyezze a hangsúlyt.

Az eszméletlenség felismerésénél és a fektetési módok alkalmazásánál, valamint az újraélesztésnél tanultak ellenőrzése gyakorlati jellegű feladatok adásával annak érdekében, hogy az értékelés ezen ismeretek alkalmazni tudására helyezze a hangsúlyt.

Az ütőeres és visszeres vérzések ellátásának, illetve a csont- és ízületi sérülések rögzítésének alkalmazásával a tanultak ellenőrzése, valamint a sebellátás és a kötözés alapszabályainak alkalmazni tudását kell értékelni.

A sérült NATO-katonák harctéri ellátásáról tanultak ellenőrzése, valamint a ROLE I-IV rendszerének ismeretét is szükséges értékelni.

A tanulók a 12. évfolyam befejezésekor legyenek képesek az alábbi területeken a tanult gyakorlati feladatok gyors és szakszerű végrehajtására.

* Teendők a baleseti helyszínen
* A sérült mozgatására alkalmazható módszerek
* Fektetési módok a sérültek ellátásakor
* Az eszméletlenség megállapításának módszerei
* Az eszméletlen beteg vagy a sérült mozgatása
* Az újraélesztés végrehajtása
* A defibrillátor alkalmazása
* Az artériás vérzés ellátása
* Az artériás nyomókötés elkészítése
* A vénás vérzés ellátása
* A vénás nyomókötés elkészítése
* A kapilláris vérzés ellátása
* A fedőkötés elkészítése
* Kötözési alapelvek
* A törések ellátása
* Az ízületi sérülések ellátása

A fejezet eredményes oktatásához felhasználható anyagok:

Katonai alapismeretek munkafüzet, a Honvédelmi Minisztérium által biztosított oktatócsomagban található anyagok.